
1. תקנות התעבורה (תיקון מס' 7), התשס"א-2001

היו"ר אברהם פורז:

	בוקר טוב, אני פותח את הישיבה. על סדר היום תקנות התעבורה (תיקון מס' 7). נעבור על כל תקנה בנפרד. 1. "תיקון לתקנה 23 המקנה סמכות לעובדי מע"צ שהוסמכו בידי מפקד המחוז של משטרת ישראל, לאחר שהוכשרו לכך, לתת הוראות לעוברי דרך במקום שבו מתבצעת סלילה או עבודות אחזקה של הכביש". זה ברור שהם יהיו גם לבושים כמו שצריך? 

עדה וייס:

	אנחנו מבקשים להוסיף את המילה "במדים". 

היו"ר אברהם פורז:

	אתם יודעים שהשוטרים, במקומות בהם מתבצעות עבודות, במקום לכוון באמת את התנועה, שמים את הניידת בצד, מפטפטים ומעשנים? זה פשוט מביש, מביש. אתה לא רואה אותם אף פעם ממלאים תפקיד כמו בני אדם. כל פעם אני חושב לעצור, לקחת את המספרים שלהם ולהתלונן. 

סנ"צ שולמית שמעון:

	אם תעשה את זה, זה ייבדק. 

היו"ר אברהם פורז:

	אולי כדאי שהם לא יעברו הכשרה. 

סנ"צ שולמית שמעון:

	ההכשרה היא לא רק עניין של אימוץ נורמות, אלא כדי שאתה תגיע לאותו קטע דרך, שלא תתבלבל אם הוא מנפנף או שהוא מכווין אותך. 

אתי בנדלר:

	השאלה היא מה זה מדים לגבי מע"צ.

היו"ר אברהם פורז:

	שמע"צ יעשו לו מדים מיוחדים, משהו שיהיה ברור שהוא איש רשות. כמו מאבטחים בכניסה לקניון שיש להם עניבה או תג. משהו מזהה. 

רונן ישעיהו:

	אולי בגדים בולטים עם מחזרי אור. 

סנ"צ שולמית שמעון:

	אנחנו מבקשים להוסיף "שהוסמכו בידי מפקד מחוז או ראש אגף התנועה במשטרת ישראל".

היו"ר אברהם פורז:

	מקובל. 

אתי בנדלר:

	לגבי עובד מע"צ אתה רוצה שיהיו בגדים מיוחדים. 

היו"ר אברהם פורז:

	שיהיה במדים שברור שהוא איש שיש לו סמכות. 

אתי בנדלר:

	הלבוש בבגדים שעוצבו לשם כך. 

היו"ר אברהם פורז:

	נקרא לזה מדים?

אתי בנדלר:

	לא, זה לא מדים. 

היו"ר אברהם פורז:

2.  "הוספת תקנה 28א הבאה לאסור על מורה נהיגה להשתמש בזמן שיעור נהיגה בטלפון, שלא באמצעות דיבורית". למה? ההגיון של דיבורית הוא שהידיים שלך יהיו על ההגה, אבל למורה לנהיגה אין הגה, בשביל מה הוא צריך דיבורית? שיצעק יותר חזק ויבלבל את התלמיד? תשומת הלב מוסחת לא בגלל דיבורית. 

רונן ישעיהו:

	הוא לא שם לב לאן הוא נוסע כשהוא מדבר ומחייג. 

היו"ר אברהם פורז:

	אין לזה שום משמעות. מר רונן, עצם השיחה בדיבורית מוציאה אותך מהריכוז משום שאתה מרוכז בשיחה, אלא אם כן אתה איש אשכולות ידוע ובעל יכולת יוצא דופן. אם אתה אדם ממוצע, כשאתה מדבר בפלאפון אתה פחות מרוכז. מה עדיף לי, שמורה הנהיגה יצעק לרמקול או עדיף שכבר ידבר? אתה יכול לאסור על מורה לנהיגה לדבר בכלל בפלאפון. 

רונן ישעיהו:

	הטענה היתה שמורי הנהיגה בעצם מנהלים את המשרד מתוך האוטו וקובעים פגישות ובינתיים התלמיד נוסע. הכוונה היתה שהנהג לא יעשה את זה תוך כדי שיעורים, אבל זה כנראה לא יכול להיות. אנחנו מנסים להציל חלק מתשומת הלב שלו לטובת העניין. 


היו"ר אברהם פורז:

	להיפך. הוא מסתכל ביומן, צועק לרמקול והתלמיד מתבלבל. אני לא מאשר את התקנה הזאת, היא מיותרת. 

צבי יוזנט:

	אם זה לא מאושר המצב יותר גרוע, כי יש איסור על מורי הנהיגה לדבר בזמן השיעור. 

עדה וייס:

	אין איסור. היתה מחשבה על זה, אבל אין איסור.

סנ"צ שולמית שמעון:

	היום אין למורה לנהיגה מגבלה בחוק לדבר בפלאפון. זאת נקודת המוצא ואנחנו רואים בזה סיכון רב ביותר. אם אנחנו משאירים את המצב הנוכחי כפי שהוא, נהיה בבעיה משום שמורי נהיגה ידברו בפלאפון כשהוא צמוד לאוזן. 

היו"ר אברהם פורז:

	עדיף.

סנ"צ שולמית שמעון:

	לא, אנחנו חושבים שהדיבור בפלאפון מסוכן בכלל בשעת לימוד נהיגה. 

היו"ר אברהם פורז:

	תאסרו את זה בכלל ואז מחיר שיעור הנהיגה יעלה, כי מורי הנהיגה יצטרכו להקדיש שעות נפרדות לתיאומים. 

רונן ישעיהו:

	אם נגיש הצעה כזאת, זה ייראה לך?

היו"ר אברהם פורז:

	אני לא יודע. העולם לא מושלם. מורה לנהיגה צריך גם קצת לנהל את העסק שלו, הוא גם עצמאי ואלה לא חיים קלים. 

סנ"צ שולמית שמעון:

	בשעת הלימוד עצמה?


היו"ר אברהם פורז:

	אין מה לעשות. איש עסקים, שמנהל את כל העסקים שלו מהאוטו, זה בסדר? בעיניי, אדם שלא מחזיק את ההגה, הדיבורית לא מעלה ולא מורידה. אם הידיים שלו פנויות, עדיף שילחש לפלאפון בשפופרת מאשר יצרח לרמקול ויבהיל עוד יותר את התלמיד. אני לא מאשר את התקנה. 

	תקנה 54(ה) - 

עדה וייס:

	אנחנו מבקשים לבטל אותה. 

היו"ר אברהם פורז:

	מאושר. 

4.  "תיקון תקנה 72(א) - בתקנה 72(א) לתקנות העיקריות, במקום פסקה (8) יבוא: בתחום הדרך מעשרים מטרים מהפס הקרוב ביותר של מפגש מסילת הברזל עד עשרים מטרים אחרי המפגש". מה זה אומר?

רונן ישעיהו:

	לפי תקנה 72(א) היום יש איסור לחנות עשרים מטרים ממסילת ברזל. לאחרונה הופיעו קווי רכבת עם שתי מסילות ולכן היה צריך להסביר במפורש שהמרחק עשרים מטרים חל מהמסילה הקרובה ולא מהמרכז. 

היו"ר אברהם פורז:

	אושר. 

5.  "בתקנה 76(ג) לתקנות העיקריות, במקום "50 מטר ממבנה אלא בעת הספקה לצרכן בלבד" יבוא "400 מטרים מבנין מגורים או ממבנה ציבורי אלא לצורך פריקה או טעינה של החומר המסוכן לבניין או למבנה האמורים, או ממנו". על מה מדובר?

עדה וייס:

	זאת התאמה לתקנות שירותי הובלה. תקנות שירותי הובלת חומרים מסוכנים אוסרות חניה במרחק של פחות מ-400 מטרים מבניין מגורים, אלא אם הוא מספק לבניין. 

מוטי פלדמן:

	השאלה היא אם נותנים לו פתרון אחר היכן להחנות את הרכב. כשאומרים 400 מטר זה יכול להיות גם מחוץ לעיר, גונבים לו את המשאית ואז הנזקים הרבה יותר גדולים. צריך לתת פתרון אחר.

היו"ר אברהם פורז:

	אי אפשר לעשות במקומות מסוימים איסור חניה זולת לרכב המוביל חומרים מסוכנים?


מוטי פלדמן:

	אני בהחלט מסכים לכך שצריך לחנות 400 מטר מבניין מגורים, אבל השאלה היא אם יש פתרון אחר? כשהוא חונה במקום אחר הוא מקבל דוח מהמשטרה על כך שהוא חונה על אם הדרך בדרך בין-עירונית. 

היו"ר אברהם פורז:

	זה לא שייך לתקנות. צריך לדבר עם מי שעוסק בזה ולמצוא פתרונות חניה לכלי רכב כאלה. 

מוטי פלדמן:

	בערים אין פתרון. 

היו"ר אברהם פורז:

	אולי באמת בלילה הוא צריך להיות בלי החומרים. בגמר יום העבודה, שירוקן את המשאית מהחומרים המסוכנים. אתה לא מחנה אוטו עם חומרים מסוכנים לחניית לילה. לפני שאתה מחנה את האוטו, אתה אמור להיפטר מהחומרים האלה ואם לא, להשאיר את זה בחצרים של המפעל שעוסק בזה. אם, חלילה, תחנה במקום הכי טוב בעולם, במקרה תהיה שם תאונה ומשאית אחרת תפגע בך, הסברים לא יעזרו. 

מוטי פלדמן:

	אבל גם בחצרים של המפעל אסור לחנות כי יש מבנה גג ואסור לחנות בסמוך למבנה. 

היו"ר אברהם פורז:

	אין לי פתרון. רונן שמע את הבקשה ואני מבקש לתת את הדעת לעניין. בינתיים התקנה מאושרת. 

6.  " בתקנה 83ג לתקנות העיקריות, במקום פסקה (5) יבוא: הנוהג במונית בדרך עירונית כשיש בה נוסעים וכן הנוסעים במונית בדרך עירונית במושב האחורי". על מה מדובר פה?

עדה וייס:

	להוסיף פטור מחובת חגירה בנסיעה עירונית גם לנוסעים שיושבים במונית במושב האחורי. 

היו"ר אברהם פורז:

	מי חגר עד היום במונית? אף אחד. אתם מיישרים את החיים עם התקנות?

סנ"צ שולמית שמעון:

	אנחנו מבקשים שבמקום המילה "נוסעים" ייכתב: נוסע אחד או יותר. אחר כך אנחנו מסתבכים עם חוק הפרשנות ועם השופטים. אנחנו מבקשים שהנושא הזה יהיה סגור וחד משמעי. יש לנו כבר פסיקה בנושא אזניה ואזניות והפנו אותנו חזרה למחוקק. 


היו"ר אברהם פורז:

	הגב' בנדלר, את הפוסקת האחרונה בשאלה. את תעברי על התקנה ותחליטי אם יש פה בעיה אמיתית או לא. אני רוצה לשאול את המשטרה ברצינות האם היא אוכפת חגירת חגורות בדרך בין-עירונית במוניות?

סנ"צ שולמית שמעון:

	כל הנושא של חגורות בטיחות הוא קצת בעייתי כשמדובר במושב האחורי, כי קשה לראות, בעיקר את חגורת המתניים שקשורה למי שיושב באמצע, אבל כשמצליחים לראות, אוכפים את זה. 

היו"ר אברהם פורז:

	ואתם, נהגי המוניות?

אברהם פריד:

	קשה מאד לאכוף את זה. יורדים, עולים, יורדים, עולים. 

סנ"צ שולמית שמעון:

	גם הנהג מקבל את הדוח וגם הנוסע שלא חגר מקבל דוח. 

היו"ר אברהם פורז:

	זה לא נראה לי הגיוני. 

סנ"צ שולמית שמעון:

	ההנחיות שניתנות לשוטרים הן שלא לגבי כל נוסע הנהג מקבל דוח.

היו"ר אברהם פורז:

	אז השוטר הופך לשופט ומחליט מי כן ומי לא. 

סנ"צ שולמית שמעון:

	לא. בהנחיות לשוטרים, כאשר מדובר ביותר מדוח אחד לנהג, נאמר שלא רושמים יותר משני דוחות לאדם אחד בגין אותה עבירה, אלא אם כן מדובר בעבירה טכנית. 

היו"ר אברהם פורז:

	איך נהג המונית יכול בכלל לוודא שהנוסע מאחור חגור?

סנ"צ שולמית שמעון:

	הוא יכול לבקש ממנו. 


אברהם פריד:

	הוא מבקש, הוא דורש, הוא מתחיל לנסוע, אבל הוא לא יכול לפקח על זה. 

היו"ר אברהם פורז:

	לדעתי צריך להכניס לכל מונית חובה של שלט שייאמר בו שלפי התקנות חובה לחגור חגורת בטיחות ואז האחריות היא על הנוסע. 

סנ"צ שולמית שמעון:

	גם ברכב פרטי זה אותו הדבר.

היו"ר אברהם פורז:

	ברכב פרטי נוסע אדם שבא אצלך או מטעמך או חבר או קרוב משפחה ויש לך זכות גם להוריד אותו בכל עת. בני משפחה לא יסבכו את הנהג וזה אחרת. מונית היא רכב ציבורי. בינינו לבין עצמנו, את חושבת שבאוטובוס זה פחות מסוכן להיות לא חגור?

צבי יוזנט:

	בשנה הבאה יהיו גם באוטובוסים חגורות.

היו"ר אברהם פורז:

	לגבי חובת החגירה יהיה שלט בכל מונית ואז הנהג יהיה פטור. אני לא חושב שאפשר להטיל אחריות כזאת על הנהג. אגב, באיזשהו מקום המדינה אמנם כופה חגורות כי היא דואגת לבטיחות הנוסעים, אבל אדם רוצה לפעמים להסתכן מתוך ידיעה ברורה שאי חגירה מסכנת אותו ואולי זאת זכותו להסתכן. ודאי לא חובתו של נהג המונית להיות בייבי-סיטר. יהיה שלט בכל מונית לגבי הנוסעים מאחור וזה שלידו, הוא יכול להקפיד איתו. 

7.  "לא יגרור אדם רכב באמצעות מכונה ניידת אלא אם כן הרכב הנגרר הוא ציוד לביצוע עבודה שמהכונה הנייגת, על פי קביעת יצרנה, מיועדת לבצע". מה זה מכונה ניידת?

רונן ישעיהו:

	מכבש, מלגזה. 

היו"ר אברהם פורז:

	מישהו ראה פעם מלגזה גוררת רכב? אני לא ראיתי את זה.

רונן ישעיהו:

	בחצרות של מפעלים או מוסכים. 

היו"ר אברהם פורז:

	למכונית פרטית עם וו גרירה מותר לגרור רכב, למה לא להתיר למלגזה באותם תנאים?
עדה וייס:

	כי זה רכב שנוסע מאד לאט.

היו"ר אברהם פורז:

	קיים דבר כזה? מלגזות גוררות מכוניות?

עדה וייס:

	כן, זה ציוד שלא מיועד לנסוע.

היו"ר אברהם פורז:

	מאושר. 

8.  "בתקנה 101 לתקנות העיקריות, אחרי "עולה על 3 מטרים", יבוא "או רכב ליווי כמשמעותו בתקנה 85(ו) , ובסופה יבוא "הנראה לעוברי הדרך מכל הכיוונים". נא להסביר. 

עדה וייס:

	רכב ארוך חייב בפנס על הגג והתקנה באה להבהיר שהאור המופץ מהפנס ייראה לכל עוברי הדרך, גם לאלה שנוסעים מלפנים. היום התקנה לא ברורה. 

מוטי פלדמן:

	אני מבקש להביע את דעתי. מצד אחד אסור לו לנסוע עם הפנס הזה כשהוא מהבהב ומצד שני, אם הוא רכב ארוך הוא צריך כל היום להרכיב ולפרק, להרכיב ולפרק. אם הוא מוביל לאורך שלושה מטרים, הוא צריך להרכיב אותו ואחרי שלושה מטרים הוא צריך לפרק אותו. זה מה שנובע מכאן, שהוא צריך פנס מהבהב, אבל יש תקנה אחרת, שאוסרת לנסוע עם פנס מהבהב. 

רונן ישעיהו:

	מפני שפנס מהבהב שמור לרכב חירום במקרים מיוחדים. 

צבי יוזנט:

	הפנס הזה הוא צהוב ויש הבדל בין צהוב לאדום ולכחול. 

היו"ר אברהם פורז:

	אבל מה הבעיה אם הפנס מותקן אצלו קבוע ואם הוא לא גורר, הוא לא מדליק אותו?

צבי יוזנט:

	התקנה אומרת שאם הרכב הוא מעל 20 מטרים והרוחב שלו עולה על 3 מטרים, צריך להיות לו פנס על הגג שמפעיל אור צהוב מהבהב שגם ייראה. 


היו"ר אברהם פורז:

	אבל הם טוענים שברגע שהוא לא גורר, מכריחים את הנהג לפרק את הפנס. 

רונן ישעיהו:

	מפני שהנסיון של המשטרה היה שהם מפעילים אותו גם כשהם לא גוררים. 

היו"ר אברהם פורז:

	תרשמו דוח למי שמפעיל שלא בצדק. 

צבי יוזנט:


	יש אנשים שמנצלים את זה. 

לאה ורון:

	אתם מחייבים אותו לפרק כל פעם?

צבי יוזנט:

	כן, זה רק בורג. 

היו"ר אברהם פורז:

	האם יש תקנה שאומרת, שאסור להשתמש בפנס הזה אלא כשגוררים?

עדה וייס:

	לא. 

היו"ר אברהם פורז:

	אם כך תתקינו תקנה שאומרת שמי שמפעיל פנס כזה כשהוא בלי מטען, זאת עבירה ותעשו את זה ברירת קנס. 

אתי בנדלר:

	על מנת שזאת תהיה ברירת קנס אתה צריך לקבוע באיזו דרגה והם יצטרכו להביא את זה לאישור הוועדה. 

היו"ר אברהם פורז:

	250 ש"ח כי זאת עבירה די חמורה. 

9.  "תיקון לתקנה 119 הבא להסמיך את רשות הרישוי לפטור מטעמי בטיחות מחובת חבישת קסדה באופנועים מסויימים". מה זה?
צבי יוזנט:

	מדובר באופנוע מסוג BMW שיש בו גם חגורות ואם יש חגורה אסור קסדה. ניסינו לעשות את זה כפטור, אבל משרד המשפטים אמר שחייבים לעשות את זה בחקיקת משנה. כל העולם פוטר כי ברגע שיש חגורה אסור כובע כי זה מעלה את המשקל. 

סנ"צ שולמית שמעון:

	אנחנו מבקשים להוסיף: ובלבד שהפטור יצויין ברשיון הרכב, אחרת אנחנו לא נוכל לדעת. איך השוטר יוכל לדעת אם הוא חייב קסדה או לא?

צבי יוזנט:

	תוציאי לו הוראה.יש BMW אחד כזה בכל הארץ.

סנ"צ שולמית שמעון:

	לא, אנחנו לא יכולים לנחש. אנחנו מבקשים לציין את זה ברשיון הרכב. 

היו"ר אברהם פורז:

	אולי תתנו לו סיווג מיוחד?

סנ"צ שולמית שמעון:

	ברשיון הרכב, בהערות, שייכתב: פטור מחובת קסדה. 

צבי יוזנט:

	אני מוכן לבדוק את זה ואם זה יצליח מיחשובית, אין בעיה. 

סנ"צ שולמית שמעון:

	בסעיף היתרים והגבלות. 

היו"ר אברהם פורז:

	אתה יכול לתת לו ספציפיקציה ולקרוא לו אופנוע עם אמצעי בטיחות. 

צבי יוזנט:

	זה לא מה שהמשטרה רוצה. בשבילה השוטר הוא אחד שלא יודע לקרוא. 

היו"ר אברהם פורז:

	היא רוצה ברשיון הרכב סימן היכר. זה לא חייב להיות תיאור פלסטי. 


צבי יוזנט:

	ההוראה צריכה להיות שאם יש חגורות בטיחות באופנוע, יש פטור מקסדה. 
	
סנ"צ שולמית שמעון:

	פטור מקסדה, ואז אני אוכל להנחות אותו לגבי כל היתר. 

היו"ר אברהם פורז:

	היא צודקת. אנחנו מאשרים את התקנה ומוסיפים תקנה נוספת שאומרת שלגבי אופנוע מסוג זה, רשות הרישוי תרשום הערה מתאימה ברשיון. 

צבי יוזנט:

	או שנותנים נספח. 

סנ"צ שולמית שמעון:

	לא, לא נספחים. 

היו"ר אברהם פורז:

	רשות הרישוי תדאג לכך שזה יהיה מעוגן ברשיון. 

אתי בנדלר:

	מתי אתה רוצה להכניס את הפטור הזה לתקפו? אני מבינה שרשיונות רכב הם עניין מתחדש.

היו"ר אברהם פורז:

	הפטור נכנס מיידית והדבר ייכתב ברשיון הרכב עם חידושו. כמה אופנועים כאלה נמכרו? חמישים?

צבי יוזנט:

	המכירה מתעכבת בגלל הקסדה. 

היו"ר אברהם פורז:

11.  בתקנה 144(א) לתקנות העיקריות, פסקה (5) - תימחק". מה אומרת פסקה (5)?

עדה וייס:

	תקנות 144, 146 ו-148 הן אותו עניין - ביטול כל ההוראות שקיימות היום בתקנות התעבורה על מכשירי קריאה בדרך, שכבר לא פעילים. בדרכים בין-עירוניות עדיין מוצבים בכמה מקומות מכשירי קריאה, שהיו מטלפנים לעזרה ראשונה. אנחנו מבקשים לבטל את כל ההוראות, זה כבר לא רלוונטי, זה לא בשימוש והסירו את העמדות. 

היו"ר אברהם פורז:

	מאושר. 

14.  "בתקנה 176א לתקנות העיקריות, בסופה יבוא: "(3) בטרקטורון".

עדה וייס:

	זה בא לאפשר לבעל רשיון לאופנוע מדרגה ב' או ג' לנהוג גם בטרקטורון. היום הוא לא יכול. 

היו"ר אברהם פורז:

	גם בעל רשיון למכונית יכול לנהוג בטרקטורון?

עדה וייס:

	כן, או בעל רשיון לטרקטור. אני רוצה להוסיף שגם בעל רשיון לאופנוע דרגה ב' יוכל לנהוג בטרקטורון.

היו"ר אברהם פורז:

	מה זה דרגה א'?

עדה וייס:

	עד 50 סמ"ק. 

היו"ר אברהם פורז:

	מי שיש לו רשיון עד 50 סמ"ק לא יכול לנסוע בטרקטורון?

צבי יוזנט:

	לא. 

סנ"צ שולמית שמעון:

	יש מיגבלת גיל כי אנחנו לא רוצים שילדים יסעו על זה. 

היו"ר אברהם פורז:

	יש טרקטורוני שלג בחו"ל ולא מבקשים עבורם רשיון נהיגה בכלל. 

16.  " ברכב עבודה שמשקלו הכולל המותר לפי רשיונו אינו עולה על 14,999 טון". מה זה אומר?

עדה וייס:

	להתיר לנהוג ברשיון נהיגה מדרגה 3 לדרגה 13 גם ברכב עבודה, שמשקלו עד 14,999 טון.

צבי יוזנט:

	דרגה 3 זה מ-15 טון ומעלה. 

היו"ר אברהם פורז:

	מה היה עד עכשיו?

סנ"צ שולמית שמעון:

	לא היה. לרכב עבודה לא היה רשיון נהיגה. זה מסדיר את הנושא של רשיון נהיגה לרכב עבודה. 

היו"ר אברהם פורז:

	מה זה רכב עבודה?

סנ"צ שולמית שמעון:

	הוא מוגדר בפקודה. 

עדה וייס:

	זה רכב שמיועד לביצוע עבודה. 

צבי יוזנט:

	מכונות גדולות של קבלנים, שיש עליהן מנוף, עד היום כל אחד יכול היה לנהוג אותן בלי רשיון. 

מוטי פלדמן:

	רכב עם מנוף זה לא רכב עבודה אלא משאית שמותקן עליה מנוף. 

היו"ר אברהם פורז:

	אם היא משאית, ממילא חלות עליה תקנות של משאית ואם היא לא משאית, היא כאילו כמו משאית. הרי ברור לגמרי שבעל רשיון נהיגה לטוסטוס לא יכול לנהוג בדבר כזה בכביש. אנחנו מאשרים. 

	מה זה סעיף 17 ו-18?

עדה וייס:

	אותו הדבר. 

היו"ר אברהם פורז:

	התקנות מאושרות. 

19.  "בתקנה 221(א) לתקנות העיקריות, בפסקה (1)(א), אחרי באופנוע יבוא "או בתלת אופנוע". למה הכוונה?
עדה וייס:

	מטרת התקנה לאפשר לימוד נהיגה בגיל 16 בתלת אופנוע, שנפח מנועו 50 סמ"ק. 

חוה ראובני:

בעבר כולם היו מוגדרים כ-ב', לא משנה מה נפח המנוע שלהם. אחר כך הגיעו אופנועים עם 49 סמ"ק ותיקנו את התקנות כך שזאת דרגה א'.

היו"ר אברהם פורז:

	יש היום בכלל ריקשות?

צבי יוזנט:

	לא, אלה אופנועים עם שלושה גלגלים והם יותר יציבים ויותר טובים. 

היו"ר אברהם פורז:

	הוספתם קסדה גם לזה?

צבי יוזנט:

	כמובן. 

היו"ר אברהם פורז:

20.  מה אומרת התקנה הזאת?

עדה וייס:

	היום התקנה קובעת שרכב, שניתנה עליו הודעה על אי שימוש, יראו אותה כאילו נכנסה לתוקף בראשון לחודש שבא אחרי מתן ההודעה. אנחנו מבקשים לקבוע שהודעה על אי שימוש תיכנס לתוקף ביום מתן ההודעה. 

היו"ר אברהם פורז:

	איזו הוכחה יש לכם? זה מכתב רשום?

סנ"צ שולמית שמעון:

	יש טופס והוא חותם עליו במקום. 

היו"ר אברהם פורז:

	מאושר. 


חוה ראובני:

	זה לא ביטול אלא הפסקה זמנית בשימוש ברכב, לשם נסיעה לחו"ל, לדוגמה. 

היו"ר אברהם פורז:

21.  "בתקנה 305א לתקנות העיקריות, אחרי "נושא עליו פרסומת" יבוא "המתחלפת בזמן נהיגת הרכב ופרסומת".

עדה וייס:

	היום מותקן להתקין פרסומת ברכב ובלבד שזה לא מפריע לבטיחות או לא משנה את מבנה הרכב. 

היו"ר אברהם פורז:

	תקראי בבקשה את התקנה המקורית. 

עדה וייס:

	"לא ינהג אדם ולא ירשה לאחר לנהוג ברכב, הנושא עליו פרסומת העלולה להפריע את שדה הראיה, המסתירה את פנסי הרכב, המפריעה להפעלתו של הרכב או הפוגעת במבנה הרכב ובתקינותו". אנחנו רוצים להגביל אפשרות התקנת פרסומת המתחלפת בזמן נסיעת הרכב. 

צבי יוזנט:

	אנחנו לא מסכימים שבזמן נהיגה תהיה פרסומת מתחלפת שתמשוך את תשומת הלב שלך. 

רונן ישעיהו:

	יש פרסומת שמופיעה על מסך וידאו והיא רצה בדמוי סרט. זה מסיח יותר מדי את דעתו של הנהג. 

היו"ר אברהם פורז:

	מה אתם אומרים על טלוויזיית החוצות הזאת?

רונן ישעיהו:

	אותו הדבר. פנינו לעיריית תל-אביב ורמת-גן והן לא מתלהבות כי יש להן אגרות לא קטנות מהעניין הזה. אנחנו נמצאים איתם במשא ומתן ונראה מה יהיה. אתה רואה נהגים שנוסעים ומסתכלים הצידה. 

היו"ר אברהם פורז:

	השאלה היא אם זה עניין לחקיקת משנה. 


אתי בנדלר:

	הרי יש איסור לנהוג ברכב שיש עליו פרסומת, שעלולה להסיח את תשומת הלב של נהגים אחרים, לא של הנוהג. "לא ינהג אדם ולא ירשה לאחר לנהוג ברכב הנושא עליו פרסומת, העלולה להפריע את שדה הראיה שלו, המסתירה את פנסי הרכב".

היו"ר אברהם פורז:

	שלו. 

אתי בנדלר:

	אנילא בטוחה. אני סבורה שמטרת כל התקנה הזאת היא לא רק למנוע הסטת תשומת הלב של הנוהג עצמו אלא גם של נהגים אחרים. אני סבורה, אדוני היושב ראש, שמדובר בתקנה שמטרתה להבטיח את בטיחות הנוסעים בין ברכב ובין מחוץ לרכב. 

אברהם פריד:

	אני יוצא מתוך הנחה שאם הפרסומת לא מתחלפת, מותר. אני רוצה להבטיח לעצמי שלא יבוא מחר שוטר לנהג מונית, שנושא פרסומת לא מתחלפת, ויגיד לו אסור. 

סנ"צ שולמית שמעון:

	למה שהוא יגיד לו? 

היו"ר אברהם פורז:

	אנחנו מאשרים את זה שהפרסומת לא מתחלפת. אין צגי טלוויזיה או מסכי וידאו על מכוניות נוסעות. הפרסומת על מכוניות נוסעות היא קבועה בלבד. אני מציע להיעזר בנסיון בעולם כי יש בעיה לגבי טלוויזיית החוצות. יכולה להיטען טענה שהיא מיועדת להולכי רגל.

סנ"צ שולמית שמעון:

	זה בפירוש מסיח את דעת הנהג. 

היו"ר אברהם פורז:

	נכון, זה באמת מסיח את הדעת, אבל מצד שני, כשאתה עומד ברמזור ומשתגע, לפחות אתה רואה משהו. אני מציע לנהוג מנסיונם של אחרים. 

מוטי פלדמן:

	זה קיים בכל העולם. 

היו"ר אברהם פורז:

	מצד שני, את תשומת לב הנהג יכולות להסיח גם כל מיני תופעות על המדרכות. אסור שהפרסומת תתחלף בזמן שהרכב בתנועה.

רונן ישעיהו:

	דרך אגב, יש שלטים גדולים של עבודי שמוצבים על גגות בניינים ומתחלפים פעמיים-שלוש בדקה. אנחנו לא עושים מזה עניין, אבל החלפה על מסך וידאו בקצב של סרט, זה דבר שאנשים ממש לא עומדים בו.

היו"ר אברהם פורז:

	זה ממש סרט. תקנה 21 מאושרת. תקנה 22: "בתקנה 492 לתקנות העיקריות, פסקה 2 - תימחק. מה זה?

עדה וייס:

	היא מאפשרת לבעל רשיון לנסיעה מיוחדת במונית להסיע בקו שירות, כשהוא מקבל אישור מתחנה.

היו"ר אברהם פורז:

	ואתם לא מוכנים שהוא יוכל אי פעם להסיע בקו שירות?

עדה וייס:

	יש שימוש לרעה בהיתרים האלה, באפשרות הזאת. מנצלים אותה לקיום קווי שירות לא מורשים. 

היו"ר אברהם פורז:

	מה אכפת לנו שאלה קווים לא מורשים לפי חופש העיסוק?

עדה וייס:

	לא תהיה תחרות בתחבורה הציבורית בכלל. 

אברהם פריד:

	בעבר וגם בהווה משתמשות תחנות מסוימות, שהפעילו קווי שירות מורשים, להפעיל מוניות גדולות נוספות מול ויזה. אתם רוצים לבטל את הוויזה כך שאם אין לו רשיון מקורי, הוא לא יכול. 

עדה וייס:

	ההוראה הזאת קיימת גם לגבי נסיעות מיוחדות וגם לקווי שירות.

אברהם פריד:

	אני מתנגד התנגדות נחרצת. יש כ-2000 מוניות שירות והן זמניות בלבד. אתם יודעים שהן זמניות והן תחלפות כל הזמן. אתם באים לשלול מאותה תחנת מוניות, שהיום יש לה שירות ומחר אין לה, מלעסוק גם בנסיעות מיוחדות. לדעתי זה גזר דין מוות לענף הזה. 


היו"ר אברהם פורז:

	לא, זאת לא הכוונה. הם לא רוצים לתת למי שיש לו שירות, להשתמש במוניות.

אברהם פריד
	
	אני מבין את זה. מי שיש לו קו שירות ויש לו רשיון לשירות מורשה. 

עדה וייס:

	הוא לא יוכל לעבוד בקו שירות אחר, לא בנסיעות מיוחדות. 

רוני לוינגר:

	יש מקומות בארץ בהם השימוש בוויזות הפיקטיביות האלה הוא כל כך גורף. רמלה, לדוגמה, קיבלה ממשרד התחבורה רשיון שירות לקו מסוים ותחנת מוניות בראשון לציון קיבלה רשיון שירות בקו מסוים. הם נותנים ויזות חודשיות הדדיות אחד לשני ואז כל הקווים מתערבבים. 

היו"ר אברהם פורז:

	מה רע בזה? לא מבחינתך בתור אכיפה אלא בתור מדיניות? מה אכפת לנו שיהיה ניצול יותר רציונלי של מוניות? מה זה מפריע לנו? אני מבין שלא רוצים שאדם פרטי ינהג מונית, את זה אני מבין, אבל אם מוניות עושות מיגוון של דברים, מה זה עניינה של המדינה?

רוני לוינגר:

	תקנה 494 קובעת במפורש שאסור לנהג מונית לחרוג מרשיון השירות שלו. 

היו"ר אברהם פורז:

	למה?

עדה וייס:

	הוא מתחרה בקווי שירות אחרים בתחבורה הציבורית. 

היו"ר אברהם פורז:

	הוא מתחרה עם אחרים ואחרים מתחרים בו. לו היה הדבר בידי, הייתי אומר שכל מי שיש לו מונית, שיעשה איתה מה שהוא רוצה - שיסע בקו שירות, שיעבור מתחנה א' לתחנה ב', היום הוא צריך לנסוע מראשון ריק לרמלה כי אסור לו לקחת נוסעים ברמלה והנהג מרמלה צריך לנסוע ריק לראשון. למה?

רוני לוינגר:

	אלה קווים מסודרים. אלה התקנות וזאת המדיניות של משרד התחבורה. 


היו"ר אברהם פורז:

	הם יותר מדי מסודרים. עודף רגולציה. 

רונן ישעיהו:

	העניין יותר מסובך מאשר שהנהג ייסע ריק או לא. כל הרגולציה והוויסות של קווי שירות בתחבורה הציבורית הוא נושא גדול ורחב עם המפעילים הגדולים, עם הסובסידיה שכרוכה בזה. 

היו"ר אברהם פורז:

	לאוטובוסים. 

רוני לוינגר:

	יש מקומות בהם האוטובוסים נוסעים ריקים והסובסידיות של המדינה הולכות לאיבוד. 

רונן ישעיהו:

	הוויכוח לא נמצא בינינו כי העניין נדון בבג"צ וקיבל גושפנקה. יש לזה כיסוי, זה הגיוני וזה עמד במבחן. העניין של רישוי קווי השירות בצורה של עודף רגולציה או רגולציה מאוזנת הוא לגיטימי והגיוני ויש לו הסבר כלכלי ארוך ומפולפל. אני חושב שכרגע אין טעם להיכנס לזה. 

אברהם פריד:

	האדון הנכבד דיבר על יחידה מיוחדת שהוקמה לצורך האכיפה. ביקשנו את היחידה כי אוטובוסים יתחילו לפעול בקווים מסוימים ולא מוניות. במקום לארוב לאותו רכב ולראות אם הוא נותן קבלות, התחילו לחפש את בעלי המוניות, לבדוק את הרשיונות ולראות אם הם נוסעים ימינה או שמאלה. אותן 2000 מוניות שקיבלו את הרשיון, קיבלו אותו תחת פיקוח כל שנה מחדש והם עובדים על אותו קו מורשה. אם נהג המונית סטה ימינה ברשות או לא, זה מול התחנה השניה. חפשו את אלה שאין להם בכלל רשיונות. 

רוני לוינגר:

	אנחנו מחפשים אותם. 

אברהם פריד:

	לא, אתם מחפשים לעשות עבודה קלה. 

היו"ר אברהם פורז:

	הוא צריך לאכוף את החוק כפי שהוא. אם החוק דפוק, צריך לשנות את החוק. 

רוני לוינגר:

	אנחנו אוכפים גם את תקנה 84א שמדברת על הסעות בשכר. הקנס עליה הוא 210 ש"ח וביקשנו להעלות את הקנס. אנחנו אוכפים במידה שווה גם את התקנות 494 ו-498 הנוגעות למוניות וגם תקנות שנוגעות להסעה בשכר. אנחנו עובדים בשיתוף עם משרד התחבורה ויש לנו מערך אכיפה ארצי.
היו"ר אברהם פורז:
 
	מה זה תקנה 493 פסקה 2?

עדה וייס:

	אותו הדבר. 493 מדברת על קווי שירות ו-492 על נסיעות מיוחדות. 

היו"ר אברהם פורז:

	יש במשרד שלכם צוות חשיבה או שמישהו נותן את דעתו לכך שיעשו קצת ליברליזציה בתחום הזה? 

רונן ישעיהו:

	כן, כן. אצל אלכס לנגר יש אגף מיוחד לתחבורה ציבורית שכל כולו עוסק בנושא הזה, כולל ההפרטה והפישוט והרגולציה. אם אתה רוצה, אני חושב שהוא יכול לתת לך יותר מידע. 

היו"ר אברהם פורז:

	בשלב זה, רבותי, התקנות האלה אינן מאושרות. אני אבקש ממנהלת הוועדה לזמן את מר לנגר, את נציגי המוניות וגם אחרים לישיבה. השקפת העולם שלי אומרת שמונית היא מונית ותן לה לעשות מה שהיא רוצה. רוצה לעשות שירות? בבקשה. רוצה לעשות שירות לצד אחד וספיישל לצד שני? בבקשה. 

רונן ישעיהו:

	זה מאד פשטני. 

היו"ר אברהם פורז:

	אני יודע וזה ידפוק את אגד ואת דן. 

רונן ישעיהו:

	זה ידפוק את המדינה. זה נדון בבג"צ.

היו"ר אברהם פורז:

	אני לא מאמין שיש היום הרבה מדינות בעולם בהן שוטר יכול להיכנס למונית ולבדוק לאן היעד של הנהג והאם הוא בתחנה וכו'. 

רונן ישעיהו:

	בכל המוניות בעולם אין קווי שירות, זאת המצאה ישראלית. הם 'מתלבשים' על הקווים השמנים, הריווחיים. 

היו"ר אברהם פורז:

	שיילחמו בשיפור שירות האוטובוסים. 
מוטי פלדמן:

	מאז שנכנסו מוניות לשירות חל שיפור עצום בשירות האוטובוסים. 

היו"ר אברהם פורז:

	רבותי, יתקיים פה דיון יותר מסודר בעניין הזה. השקפת העולם שלי אומרת לתת לשוק לעשות את שלו. בקווים לא ריווחיים בקואופרטיבים, במקום לשלוח אוטובוס ארוך, שישלחו מיניבוס וישפרו את השירות. 

אתי בנדלר:

	אם כך הדיון בנושא הזה נדחה למועד אחר?

היו"ר אברהם פורז:

	כן. התקנות האלה מופרדות מיתר התקנות עד לדיון בנושא במועד אחר. בשלב זה אין אישור. 

	תיקון התוספת -

עדה וייס:

	אנחנו מבקשים להוסיף אפשרות להציג את השלט 'ילדים' גם בשלט LED, שלט דיגיטלי מואר. 

היו"ר אברהם פורז:

	אנחנו מאשרים את תקנה 24. מתי התחילה?

עדה וייס:

	30 יום מיום פרסום התקנות. 

היו"ר אברהם פורז:

	התקנה שמדברת על פטור מקסדה לגבי אופנוע שיש בו חגורות בטיחות, לגבי הציון ברישיון הרכב יינתנו שלושה חודשים. 

אתי בנדלר:

	תשעים יום מיום פרסומם.

היו"ר אברהם פורז:

	זה יכול להיות גם בנספח שהוא חלק מהרשיון.	



2. צו התעבורה (עבירות קנס), התשס"-2000 - שיעורי קנסות (סעיף 3 והתוספות לצו)

עדה וייס:

	יש בקשה לדון בתיקון לתקנות התעבורה בעניין סמכות לזיהוי של נהג מונית. זה עולה לסדר היום?

לאה ורון:

	יש עוד כל מיני תקנות של משרד התחבורה. אלה תקנות שהיו היום על סדר היום?

שרית זוכוביצקי:

	יש בקשה מיוחדת של השר שנשלחה. 

לאה ורון:

	גם אם יש בקשה מיוחדת וגם אם היא הגיעה, אין לי אלא להצטער אם נעשתה טעות ולא ידענו שזה דחוף, אבל אם זה לא על סדר היום, אנחנו לא יכולים לדון בזה. 

היו"ר אברהם פורז:

	תני לנו העתק של זה ונבדוק אם זה הגיע.

סנ"צ שולמית שמעון:

	לפני שאנחנו ממשיכים יש לנו חוב. במספר סידורי 13 ביקשת לחזור עם שיעורי בית ולפצל את זה. בוועדה אושר החלק הראשון, סעיפים 22-14 שמתייחסים לתמרורים. אנחנו מציעים להוסיף, במקום מספר סידורי 13, את 13 ואת 13א ואני מתחילה בכוונה עם 13א כי זאת קבוצת התמרורים שאנחנו חושבים שעליהם צריך להיות סכום קנס גבוה יותר. כל יתר התמרורים שלא צויינו וכל תמרור נוסף אחר שלא צויין בצו עבירות קנס ושתותקן לגביו תקנה נוספת, כלומר הוא ייכנס כתמרור חדש, הקנס עליו יהיה 250 ש"ח.

	בדפים שלפניכם ניסיתי לציין בקצרה את משמעות התמרורים ואני מדברת על תמרור ב1 עד ב18 שכולם איסורי כניסה של כל מיני סוגי רכב או איסורי פניה, שבמהות שלהם אנחנו רואים אותם כמו אותו איסור פניה שקיים בהכוונה על ידי רמזור, למשל. אני מדברת על כל התמרורים שמכווינים את הנהג אם להמשיך ישר, אם לפנות ימינה או שמאלה, אם להתקדם או לעצור וכולם באותה חבילה אחת, בקנס של 500 ש"ח. 

היו"ר אברהם פורז:

	אני מציע שנראה את כל התמרורים שהקנס עליהם צריך להיות 500 ש"ח. 

לאה ורון:

	אני מבקשת מהמשטרה להעביר לוועדה נוסחים מבעוד מועד. 


היו"ר אברהם פורז:

	תני לי דוגמה לקנס של 250 ש"ח. 

סנ"צ שולמית שמעון:

	יש ספציפית בצו. בחלק של הצו שכבר אישרנו, רוב תמרורי החניה נכנסים ב-250 ש"ח. גם הקנס על שימוש בצופר הוא 250 ש"ח. לא נשארים הרבה תמרורים שהקנס עליהם הוא 250 ש"ח. 

היו"ר אברהם פורז:

	אני מציע שנעבור על כל התמרורים שעבירה עליהם היא 500 ש"ח ועל דרך השלילה נדע שכל מה שנופל ב-500 הוא 250 ש"ח. 
 
סנ"צ שולמית שמעון:

	תמרור ב-1 - איסור כניסה בפני כל כלי רכב.

עו"ד יפעת רווה:

	מה הסיבה שהקנס צריך להיות יותר גבוה?

סנ"צ שולמית שמעון:

	זה אותו הדבר כמו כל איסורי הכניסה. 

	ב-2 - איסור כניסה, ב-3 איסור פניה שמאלה וב-3 איסור פניה ימינה - על כל העבירות האלה הקנס הוא 500 ש"ח.

צבי יוזנט:

	למה שם 500 ולא 250?

סנ"צ שולמית שמעון:

	אי אפשר ששתי הוראות חוק יקבעו דברים נפרדים, האחת 500 והשניה 250 על אותה עבירה. 

רונן ישעיהו:

	דרך אגב, התאונות שנגרמות מעבירה על פניה שמאלה הן תאונות חזית-צד והן מהקשות ביותר. 

היו"ר אברהם פורז:

	זה קורה בדרך כלל ברמזורים. 

רונן ישעיהו:

	בקונפליקטים של פניות אסורות ופניות שמאלה. 

היו"ר אברהם פורז:

	רבותי, אני עושה הפסקה למספר דקות. 

(הפסקה)


(חידוש הישיבה)

היו"ר אברהם פורז:

	אני חושב ש250- ש"ח על איסור פניה שמאלה זה מספיק. 

סנ"צ שולמית שמעון:

	זה אותו סיכון. ברוב איסורי הפניה שמאלה, כשאתה נכנס לרחוב יש תמרור שאוסר כניסה. 

היו"ר אברהם פורז:

	לא בהכרח. יש מדינות בעולם שאפשר לפנות ימינה גם ברמזור אדום וכשיש לך אור ירוק בפניה שמאלה אתה ממתין שהמכוניות שבאות מולך יעברו ואז אתה פונה. 

רונן ישעיהו:

	נראה למי יש אומץ להנהיג את זה בארץ. לעניין הפניות שמאלה, רוב השימוש בתמרורים האלה הוא ברמזורים שאין בהם פניה שמאלה. אם אתה מקל בעניין הזה ומישהו פונה שמאלה בכל זאת  - - 

היו"ר אברהם פורז:

	גם 250 ש"ח זה כסף, לא? 

רונן ישעיהו:

	הכל זה כסף, אבל אנחנו מדברים באופן יחסי. 

היו"ר אברהם פורז:

	באופן יחסי זאת נראית לי עבירה קצת פחות חמורה.

רונן ישעיהו:

	לא, מכיוון שכאשר אדם פנה שמאלה ואסור לו, באותו זמן יש אור ירוק למכוניות הבאות ממול ואז מתקיימת התאונה המובטחת. לכן זה חמור באותה מידה כמו לנסוע נגד הכיוון באין כניסה. 

היו"ר אברהם פורז:

	נשאיר את זה 250 ש"ח ונראה. 

	איסור פניית פרסה לימין - 250 ש"ח. פניית פרסה לשמאל - גם 250 ש"ח. תן זכות קדימה לתנועה מהכיוון הנגדי - 250 ש"ח. איסור עקיפת רכב הנע על יותר משני גלגלים - 250 ש"ח. איסור עקיפת רכב הנע על יותר משני גלגלים לרכב מסחרי מעל 4 טון - זה צריך להיות 500 ש"ח. 

סנ"צ שולמית שמעון:

	מב-12 עד ב-18 - אלה איסורי כניסה ולדעתי צריך להתייחס אליהם כמו ב-2.


היו"ר אברהם פורז:

	איסור כניסה לרכב מנועי למעט אופנוע - 500 ש"ח. איסור כניסת אופנוע - אני מציע שזה יהיה רק 250 ש"ח כי זה רק עניין של רעש בדרך כלל. איסור כניסה לכל רכב מנועי - 500 ש"ח. איסור כניסה לרכב מנועי מסחרי, שמשקלו הכולל המותר בטונות עולה על הרשום בתמרור - זה בעיה. 

רונן ישעיהו:

	זה גשר שלא עומד בעומס. 

היו"ר אברהם פורז:

	זה יכול להיות גם סימטאות של כפר.

רונן ישעיהו:

	 זה פחות נורא, אבל אם הוא עולה על גשר עם עומס מעל המותר, הגשר יכול להתמוטט.

היו"ר אברהם פורז:

	איסור כניסה לכל רכב, שמשקלו הכולל עלוה על הרשום בתמרור - 500 ש"ח. איסור כניסה לרכב ומטענו שרוחבו עולה על מספר המטרים הרשום בתמרור - 

רונן ישעיהו:

	זאת בעיה עם רחובות צרים או עם גשר צר. 

היו"ר אברהם פורז:

	יכולה להיות בעיה רצינית אם הוא נכנס למקום, הוא לא יכול להתקדם ואז הוא גורם לפקק תנועה.

אתי בנדלר:

	או שהוא משפשף את המכוניות שחונות בצד. 

היו"ר אברהם פורז:

	500 ש"ח. אלה עבירות עם כוונה פלילית מובהקת. אגב, בהרבה עיירות קטנות בחו"ל יש איסור כניסת משאיות וכלי רכב מסחריים והן עוברות לדרך עוקפת. רק מכונית פרטית יכולה להיכנס למרכז העיר או הכפר. 

	איסור כניסה לרכב ומטענו שגובהו עולה על מספר המטרים הרשום בתמרור - 500 ש"ח.

	עצור ביקורת מכס - מה זה?

סנ"צ שולמית שמעון:

	הוצאתי את התמרור הזה מהרשימה. יש תמרור כזה ביציאה מאילת, למשל. 

היו"ר אברהם פורז:

	יש קנס שהוא פחות מ-250?

סנ"צ שולמית שמעון:

	כן, 100 ש"ח. בצו יש סעיף כללי שאומר: כל התמרורים למעט תמרורים ספציפיים.

אתי בנדלר:

	יש נקודות על זה?

סנ"צ שולמית שמעון:

	לא.

לאה ורון:

	מה קורה לגבי מספר סידורי 18 עד 23?

סנ"צ שולמית שמעון:

	18 מטופל בצו בדרכים אחרות. 

היו"ר אברהם פורז:

	איסור על שימוש בצופר -

סנ"צ שולמית שמעון:

	250 ש"ח, אבל אין צורך לציין אותו כאן כי הוא כבר לא מופיע אלא בצו בנפרד. אני מבקשת לעבור למספר סידורי 23.

היו"ר אברהם פורז:

	איסור כניסה לרכב בעת לימוד נהיגה למעט אוטובוס. למה למעט אוטובוס?

סנ"צ שולמית שמעון:

	ככה התמרור קובע. פטרו את האוטובוסים האלה מן האיסורים האלה. 

היו"ר אברהם פורז:

	זאת אומרת שבמקום בו כלי רכב נהיגה רגיל לא יכול להיכנס, אוטובוס לימוד נהיגה יכול להיכנס?

רונן ישעיהו:

	כן. לאוטובוס יש כבר רשיון נהיגה. 
חוה ראובני:

	שמים את זה, למשל, במרכזי ערים. שלא ייכנס רכב לימוד נהיגה לרח' יפו. תלמיד לנהיגה באוטובוס הוא ממילא בעל רשיון נהיגה. 

סנ"צ שולמית שמעון:

	ב-35 זה נת"מ - נתיבי תחבורה מיוחדים. 

היו"ר אברהם פורז:

	לזה יספיק 250 ש"ח.
רונן ישעיהו:

	לא, יש לנו בעיה קשה מאד עם רמת ציוד נמוכה. 

היו"ר אברהם פורז:

	אבל הבעיה שלכם היא בגלל היעדר אכיפה בכלל. אני רוצה לדעת מתי יותקנו מצלמות על אוטובוסים.

רונן ישעיהו:

	כשיהיו מצלמות אנחנו נהיה במצב אחר. בינתיים אין לנו ואנחנו משקיעים הרבה בבניה של נתיבי תחבורה מיוחדים ועדיפות לתחבורה ציבורית. 

היו"ר אברהם פורז:

	99% לא נתפסים והאחוז שנתפס חוטף 500 ש"ח.

רונן ישעיהו:

	זה חלק מאבני היסוד לנושא עדיפות לתחבורה ציבורית. אם אתה לוקח לי את הכלי הזה או אם הכלי הזה לא מצויית או אם הכלי הזה חסר ערך בשטח, אין לי משהו אחר. 

היו"ר אברהם פורז:

	250 ש"ח זה לא מעט כסף אבל אתם לא אוכפים. 

סנ"צ שולמית שמעון:

	אוכפים ואוכפים הרבה. יש יחידות ספציפיות שמטפלות בנתיבי תחבורה ציבוריים. 

רונן ישעיהו:

	אנחנו משלמים למשטרה במיוחד על זה. זאת עבירה שנעשית בכוונה וביודעין כדי לקצר את הדרך. 


היו"ר אברהם פורז:

	אבל היא לא עבירת בטיחות ולכן 250 ש"ח זה מספיק. 

רונן ישעיהו:

	אבל היא פוגעת לנו בכל התשתית של עדיפות לתחבורה ציבורית. למי אנחנו עמלים?

היו"ר אברהם פורז:

	אני יכול להצדיק גם קנס גבוה, אבל זאת עבירה שמבחינת הבטיחות שבה היא לא מאד חמורה. 250 ש"ח לדעתי זה מספיק. 

עו"ד יפעת רווה:

	זאת כבר העלאה. היום זה 190 ש"ח. 

חוה ראובני:

	בנתיב לתחבורה ציבורית הרבה פעמים יש תחנות אוטובוס אבל זה חד נתיבי. כלי הרכב הפרטיים מתחילים לעקוף את האוטובוסים. 

היו"ר אברהם פורז:

	אני מסכים ל-250 ש"ח. הרי לא הצעתי לתת להם פרס. אני מבטיח לכם שאם הייתם נותנים לקבלן לשים את המצלמות על האוטובוסים, המדינה היתה גובה בדיוק כפול מעלות המצלמות. עשו את זה בלונדון ודיברנו על זה אלף פעם. המשטרה שמה על האוטובוסים מצלמות ואז האכיפה היא כמעט 100%. 
רונן ישעיהו:

	תראה מה קורה למשטרה עם הציוד שלה לאכיפת מהירות, עם הלייזרים. 

היו"ר אברהם פורז:

	שופט אחד אומר כך ושופט אחר אומר אחרת. תשימו מצלמות. 

רונן ישעיהו:

	הטענה תהיה שנהג האוטובוס הוא אינטרסנט. 

היו"ר אברהם פורז:

	אני מבקש ממנהלת הוועדה להכין מכתב בחתימתי לשר לביטחון פנים ולשר התחבורה, שאומר שאני חושב שהדרך להתמודד עם האכיפה של הנסיעה בנתיבי התחבורה הציבורית היא התקנת מצלמות על אוטובוסים, בדומה למה שנעשה בבריטניה, ואני מבקש ליישם את זה לאלתר. אני גם חושב שהסכום שהמדינה תגבה מקנסות יעלה באופן דרמטי על העלות של הדבר. פרט לזה, אם חשוב שלא ייכנסו, צריך לאכוף. 


סנ"צ שולמית שמעון:

	אני מבקשת לעבור למספר סידורי 28 כי כל היתר כבר מטופל בצו. 

היו"ר אברהם פורז:

	אי מתן זכות קדימה - מה קורה עם זה?

סנ"צ שולמית שמעון:

	כבר קבענו. אנחנו מדברים על תמרורים ב-40 עד ב-47, שהם כל הסימונים שמופיעים גם על גבי הרמזור וגם בתוך הרמזור ואני לא יכולה להתייחס אליהם אחרת. 

רונן ישעיהו:

	יש לנו סדרה של תמרורים שהם חץ לבן על רקע כחול. אנחנו משתמשים בהם בעיקר מעל פנסי הרמזורים והפנס מתחת לאותו חץ מגדיר איזה פניות מותרות. כל הלוגיקה שמאחורי הקביעה הזאת נלקחת אחר כך בחשבון בבדיקת כיווני התנועה המנוגדים וזמני הפינוי ביניהם. מי שנוהג בניגוד להם, זה כאילו הוא נסע באדום, כי במקום שבו התרתי למישהו אחר לנסוע על סמך זה שאחר אמור לנסוע רק ישר והוא נוסע שמאלה, משבש את כל הסיפור. 

סנ"צ שולמית שמעון:

	כבר התייחסנו לכיוון הנסיעה ברמזור כ-500 ש"ח.

רונן ישעיהו:

	כל תשתית הפעילות של הרמזור וכל היכולת שלו לתרום לבטיחות נמצאת בעצם פה. בלי זה אני יכול לפרק את הרמזורים. אם אין ציות לכיוון הנסיעה המותר, בשעה שאני נותן גם לאחרים לנסוע על סמך זה, מה הועלנו?

היו"ר אברהם פורז:

	אתה מתכוון לדוגמה שהרמזור מראה רק ישר והנהג פנה שמאלה. אז, למעשה, כאילו נסע באדום כי הוא חסם את הנתיב. 

רונן ישעיהו:

	בדיוק כך. ממול אני מתיר למישהו אחר לנסוע ישר. 

היו"ר אברהם פורז:

	אין ויכוח על זה. 

סנ"צ שולמית שמעון:

	אנחנו משווים את זה בדיוק למה שאושר על ידך כבר קודם לכן. 


היו"ר אברהם פורז:

	אני מסכים. 

	זכות קדימה במעגל - 250 ש"ח.

	עבור את המקום המסומן בתמרור מצד שמאל/ימין בלבד - 250 ש"ח מספיק. 

	כניסה לרכב מנועי בלבד - על מי מדובר?

חוה ראובני:

	על אופניים. 

היו"ר אברהם פורז:

	100 ש"ח זה מספיק. 

	ב- 52 -  

רונן ישעיהו:

	המטרה היא לא לאפשר לשופלים ולטרקטורים להיכנס לדרך מהירה כי הם משבשים את כל התנועה. 

סנ"צ שולמית שמעון:

	ביקשתי להוריד את מספר סידורי 32 כי זאת התרה ולא איסור. 

עו"ד יפעת רווה:

	למה זה לא איסור אלא התרה?

רונן ישעיהו:

	 אנחנו מדברים על דרכים מהירות. בדרכים מהירות יש לנו עניין להזרים מהר והרבה ולכן אנחנו לא רוצים שרכב איטי ייכנס לשם. 

סנ"צ שולמית שמעון:

	זה דרך תמרור אחר. 

עו"ד יפעת רווה:

	מה ההבדל מבחינה עקרונית בין ב- 52 שמתיר כניסה רק לרכב מנועי לבין ב- 53 שמתיר כניסה רק לרכב ממהירות מסוימת. 


רונן ישעיהו:

	ב-52 מדבר על רכב מנועי בכל מהירות שהיא. ב-53 מדבר על רכב שהוא איטי, או מתוך זה שהוא לא יכול או שאסור לו. אנחנו יודעים בהנדסת תנועה ששונות בין מהירויות היא לפעמים גורם לתאונות יותר גדול מאשר המהירות עצמה. על מנת לקבל יותר אחידות באותם צירים מהירים, אנחנו מנסים למנוע מהרכב האיטי והמסורבל להיכנס. 

עו"ד יפעת רווה:

	מבחינת האיסור על רכבים אחרים זה אותו דבר. אני לא רואה את ההבדל בין שני האיסורים כי שניהם מתירים רק לרכב מסוג מסוים. 

רונן ישעיהו:

	אחד על פי פרמטר של מהירות ואחד על פי פרמטר אחר. 

עו"ד יפעת רווה:

	זה צריך להיות אותו דבר מבחינת הקנס. 

סנ"צ שולמית שמעון:

	אני מציעה לעגן את כל האיסור הזה, שהמהות שלו ב- ב-54 ולסגור את כל הסיפור. 

עו"ד יפעת רווה:

	ב-52, ב-53 ו-ב-54 עקרונית הם אותו הדבר. 

סנ"צ שולמית שמעון:

	נכון, אבל ב-52 ו-ב-53 הם הכחולים. ההוראה קיימת רק ב-ב-54 כי זה האיסור. 

היו"ר אברהם פורז:

	רבותי, אנחנו עוסקים פה בדבר מאד פשוט - העבירה ועונשה. מה העבירה?

צבי יוזנט:

	כאשר מישהו נכנס לדרך שהמהירות המותרת בה היא 80 קמ"ש והוא יכול לנסוע רק 40 קמ"ש. 

היו"ר אברהם פורז:

	לכל קבוצת התמרורים  - 31, 32 ו-33 אני מציע לקבוע 250 ש"ח קנס.

סנ"צ שולמית שמעון:

	אני מבקשת לדלג על מספרים סידוריים 34 ן-35 כי הוא לא שייך לקבוצה הזאת ולא ביקשנו להכניס אותו. 


היו"ר אברהם פורז:

	מספר סידורי 36 - איסור כניסה לטרקטור ולרכב עבודה - 250 ש"ח. 

	37 - איסור כניסה לעגלות רתומות לבעלי חיים - 250 ש"ח.

	38 - איסור כניסה לאופניים - 100 ש"ח. 

	39 - איסור כניסה להולכי רגל - 100 ש"ח.

	40 - איסור כניסה לרכב המוביל חומר מסוכן - 

סנ"צ שולמית שמעון:

	זה כבר מטופל לכן זה לא פה. כל היתר נשארים בגדר 250 ש"ח.

עו"ד יפעת רווה:

	אני מבקשת להעלות שוב את מספר סידורי 31. מדובר על שימוש רק בצד ימין של הדרך ומדובר על כלי רכב שנוסעים בצד שמאל ומעכבים את התנועה. הקנס הנוכחי הוא 190 ש"ח ואנחנו הצענו 250 ש"ח, אבל הוועדה קבעה 500 ש"ח. דנו שוב בסעיף הזה במשרד המשפטים ולדעתנו זאת תקנה שהאכיפה שלה היום ממילא לא גדולה, מכיוון ששוטרים באמת לא תמיד בטוחים אם אדם באמת עבר את העבירה, נסע בכוונה או שזאת איזושהי טעות. אנחנו חוששים שדווקא ההגדלה תמנע רישום דוחות. אנחנו חושבים שזאת עבירה שכן צריך לאכוף אותה, אבל 250 ש"ח מספיק. 

היו"ר אברהם פורז:

	שוכנעתי ל-250 ש"ח.

	32 - למעט העמדת רכב בשטח הפרדה - 

חוה ראובני:

	אסור לחצות שטח הפרדה. 

היו"ר אברהם פורז:

	זה פס לבן או שזה שטח מקווקו?

חוה ראובני:

	זה שטח הפרדה.

היו"ר אברהם פורז:

	כמו אי תנועה. 


חוה ראובני:

	אי תנועה מצוייר. מוצע להעלות את הקנס 500 ש"ח, למעט במצב של העמדת רכב על זה ובהעמדה 250 ש"ח.

היו"ר אברהם פורז:

	דווקא העמדה יותר חמורה מנסיעה. 

רונן ישעיהו:

	לא, אתה יוצר מצב שבו אדם מוצא את עצמו בנתיב ההפוך ותאונות חזית-חזית שנגזרות מזה הן קשות ביותר. 

היו"ר אברהם פורז:

	התאונות לא נגרמות בגלל שהוא נכנס לשטח, אלא כי הוא לא יודע מה הוא עשה. זה כבר בשגגה. הדבר היותר חמור הוא שמישהו עומד על אי תנועה. נניח שמישהו עבר עם כמה גלגלים על הדבר הזה, אז מה?

מוטי פלדמן:

	בצומת גלילות מצפון לדרום אתה יכול לראות את זה יפה מאד. יש שם פתח וכולם חותכים משם. הם עושים את זה בכוונה. 

היו"ר אברהם פורז:

	250 ש"ח זה מספיק. 

סנ"צ שולמית שמעון:

	בנושא שטח הפרדה יש שני סוגים - יש שטח הפרדה בנוי ושטח הפרדה צבוע. כאשר נהג נוסע על שטח הפרדה הוא עושה את זה בכוונה תחילה כדי לקצר את התהליך והוא מסכן את האחרים. לתנועה שמגיעה מנגד אין מקום להשתלב וזה מאד מסוכן. בנושא העמדת הרכב על שטח ההפרדה - בדרך כלל לא מדובר על העמדה על אי תנועה אלא על שטח הפרדה מסומן על פני הכביש. לא בכל המקרים בעצם העמדת הרכב עצמו יש סיכון ולכן יצרנו הפרדה בין הדברים. 	

היו"ר אברהם פורז:

	אבל לא יצרתם הפרדה בין סוגי שטח הפרדה. זה לא הגיוני כי הרי אחד שחנה היה צריך לנסוע כדי להגיע לשם. 

סנ"צ שולמית שמעון:

	לא בהכרח. 


היו"ר אברהם פורז:

	לא יכול להיות שאדם הגיע לשטח הפרדה בלי שהוא נסע לשם. אוטומטית העבירה היותר נמוכה לא קיימת כי כדי לחנות שם הוא צריך קודם כל לנסוע. 

סנ"צ שולמית שמעון:

	גם בחניה על המדרכה אתה תגיד שיש נסיעה על המדרכה. 

היו"ר אברהם פורז:

העמדת רכב - 250 ש"ח וגם חניה 250 ש"ח.
	
יגאל ביבי:
	
	יש דוחות חניה של המשטרה ויש דוחות חניה של העיריה. חניתי על אי תנועה בתל-אביב וקיבלתי קנס של 360 ש"ח. הדוח של המשטרה הוא 250 ש"ח והדוח של העיריה הוא 360 ש"ח?

היו"ר אברהם פורז:

	עיריית תל-אביב עשתה דוחות לחניה על מדרכות במשך שנים לפי סעיף שמדבר על מכשול על המדרכה. למיטב זכרוני בית המשפט פסל את זה ואמר שהחניית רכב על המדרכה היא לא מכשול ויש שם חוק עזר עירוני אחר. 

עו"ד יפעת רווה:

	הם כן יכולים להשתמש בזה. הוא קבע שאי אפשר להשתמש בזה רק בגלל שהיתה להם עבירה מינהלית. 
	
יגאל ביבי:

	יש הבדל בין הרשויות?

היו"ר אברהם פורז:

	דבר מסוים יכול להיות עבירה לפי שני חוקים. 

עו"ד יפעת רווה:

	זאת הסיבה שאנחנו מבקשים כאן קנס לחניה על המדרכה 250 ש"ח.

יגאל ביבי:

	חניתי על אי תנועה כזה בתחומי עיריית תל-אביב. בא פקח עירוני שם לי דוח של העיריה ובא שוטר ושם לי דוח של המשטרה?


עו"ד יפעת רווה:

	יש פער בזה וזה בלתי סביר. המצב היום הוא שהוא יכול לקבל שני דוחות שונים ושני קנסות שונים וזה לא מתקבל על הדעת. בצו הזה ביקשנו לאחד את הסכומים ובמקביל אנחנו מתכוונים להוציא הנחיה. היום הקנס על חניה על המדרכה בכל העיריות הוא שבעים ש"ח.

יגאל ביבי:

	אני קיבלתי 360 ש"ח.

עו"ד יפעת רווה:

	כי הם השתמשו בחוק עזר שמירת הנקיון ולא בחניה על המדרכה. זה בלתי סביר ואנחנו מבקשים לשנות את זה. 
	
יגאל ביבי:

	זה נורמלי? אם היה לי מזל ובא פקח של חניה - 70 ש"ח, אם זה קנס על שמירת הנקיון - 360, אם באו שניהם - 600 ש"ח.

אתי בנדלר:

	הצו הזה מתקן רק את גובה הקנסות ולא את המצב שבו שתי רשויות שונות נותנות דוח על אותה עבירה. 

היו"ר אברהם פורז:

	הגב' בנדלר, הבעיה העיקרית היא זאת: יש חקיקת עזר עירונית ויש חוקי מדינה ולפעמים יש חפיפה בין הדברים. 

עו"ד יפעת רווה:

	ברגע שזה יהיה 250 ש"ח, הפער בין הקנסות לא יהיה כל כך גדול ואז נוציא הנחיה לרשויות המקומיות, שאומרת שלא מקובל עלינו שיאכפו חניה באמצעות חוק שמירת הנקיון. בשביל זה אנחנו זקוקים לכך שזה יהפוך מ-70 ש"ח ל-250 ש"ח.
	
יגאל ביבי:

	תכתבו שאם בא פקח וראה שיש כבר קנס על האוטו, הוא לא ישים עוד אחד. 

סנ"צ שולמית שמעון:

	בהנחיות לשוטרים זה קיים. 

היו"ר אברהם פורז:

	חציית קו הפרדה רצוף - 500 ש"ח. זה למעשה איסור עקיפה, נכון?


אתי בנדלר:

	מספרים סידוריים 32 ו-33 יאוחדו והקנס עליהם יהיה 250 ש"ח. 

סנ"צ שולמית שמעון:

	 מספר סידורי 35 עומד בסתירה לתמרורים. אם התמרור על הרמזור מורה לך שמאלה או ישר - - 

היו"ר אברהם פורז:

	אני רוצה להבדיל בין אם השילוט הוא ברמזור או שלא ברמזור. אם זה ברמזור - 500 ש"ח כי צודק מר רונן שזה כמו נסיעה באור אדום. מצד שני, אם הוא פונה שמאלה במקום שבו אין רמזור, זאת עבירה אבל זה לא זה.

אתי בנדלר:

	מה ההבדל אם זה מסומן ברמזור או מסומן על הכביש?

היו"ר אברהם פורז:

	כשזה ברמזור, הנהג שיש לו אור ירוק יוצא מתוך הנחה שכולם יכבדו את זכות הדרך שלו ואז הוא יוצא. אם אין פניה שמאלה ויש תנועה שחוצה, זה שבא לא יודע שלזה שממולו אין פניה. 

אתי בנדלר:

	ודאי שהוא יודע. 

היו"ר אברהם פורז:

	זה לא אותו הדבר. אני לא אומר שזאת לא עבירה. 

סנ"צ שולמית שמעון:

	רמת הסיכון פה הרבה יותר גבוהה. 

רונן ישעיהו:

	אני נוטה להסכים עם היועצת המשפטית, מפני שהיכולת של נהג לשפוט תוך כדי נסיעה איפה המקרה חמור, כאשר מישהו בא ממול ואיפה המקרה פחות חמור והוא יכול להחליט בו ברגע מה לעשות היא תיאורטית. ככל שהדבר הזה יהיה אחיד וגורף - יש לזה יותר סיכוי. אם הסכמת איתי לגבי רמזור, זה חייב להיות בכל צומת. היכולת לשפוט היא תיאורטית.

היו"ר אברהם פורז:

	אני מסכים ל-500 ש"ח.

	רכב מעל 10 טון - נתיב ימני בצומת - למה הכוונה?


סנ"צ שולמית שמעון:

	כלי רכב מעל 10 טון מחוייב להיכנס לצומת ולצאת מהצומת מהנתיב הימני בלבד כאשר יש שניים או יותר. 

רונן ישעיהו:

	אם יש יותר אנחנו מצפים מהמשאיות שיסעו בנתיב הימני מהסיבות שלא צריך לפרט אותן. 

מוטי פלדמן:

	אבל אם משאית רוצה לפנות שמאלה ברמזור הבא?

היו"ר אברהם פורז:

	הקנס לא קצת מוגזם? אותי לא מטריד גובה ההכנסות אלא האכיפה. 
	
יגאל ביבי:

	אני מציע לקבוע שלושה סוגי קנסות. 

צבי יוזנט:

	קבעו חמש דרגות של קנסות. 
	
יגאל ביבי:

	אני מציע שלא תעשו לנו בלאגן בעיניים ותרכזו את כל הקנסות יחד לפי הסכומים שלהם. בפעם הבאה שתבואו לעדכן תעשו כך ואז אפשר לראות את החומרות, מה שייך למה וכו'. קשה לנו כאן לחשוב על העניין הזה כך. אני רואה שיש כאן כל כך הרבה עבירות והכל תלוי בטוב ליבו של השוטר ובסבלנותו. יש פה דברים כל כך דומים, שצריך להיות שוטר מאד אינטלגנטי ולא תמיד זה כך, כדי לדעת מה ההבדל. הרבה תלוי במצב הרוח של השוטר או בהבנת הנקרא שלו. לדעתי צריך לעשות סדרות שיהיו יותר קלות גם לשוטר וגם לאזרח. לי עצמי קשה קצת להתמצא בזה. אם הייתי שר התחבורה הייתי עושה לכם סדר. 

עו"ד יפעת רווה:

	היום יש 15 דרגות ושינינו את זה לחמש דרגות.

היו"ר אברהם פורז:

	מספר סידורי 36 - 500 ש"ח.

מוטי פלדמן:

	אם יש רמזור קרוב אליו שהוא פונה בו שמאלה, יש בעיה לנהג המשאית להשתלב בתנועה. 


היו"ר אברהם פורז:

	אז זאת לא עבירה. 

	נסיעה בכיוון הפוך בכביש חד סטרי - זה כמו תמרור אין כניסה. האמת היא שלפעמים אתה עושה עבירה כזאת בתום לב ואני אתן לכם דוגמה. מישהו בא לבניין, למקום שהוא לא מכיר, ויש שם חניה. מגרש החניה נראה לו דו סטרי והוא פונה. 

סנ"צ שולמית שמעון:

	הבעיה היא שהוא נכנס לכביש הזה מאיזשהו כיוון והוא היה צריך לשים לב שהוא נמצא בכיוון חד סטרי. זאת בעיה מאד רצינית. 

היו"ר אברהם פורז:

	מכל העבירות שאני רואה, לא נוסעים בניגוד לכיוון התנועה. 

סנ"צ שולמית שמעון:

	בהחלט נוסעים. 

מוטי פלדמן:

	אני מזמין אותך לבוא ליד הבית שלי ולראות כמה נוסעים בניגוד לכיוון התנועה. 

רונן ישעיהו:

	תמרורי אין כניסה הם בין התמרורים המצוייתים יותר, אתה צודק בזה. 

היו"ר אברהם פורז:

	אי אפשר לומר שהקנס על עבירה על התמרור היא 500 והנסיעה עצמה היא 250 ש"ח ולכן נאשר 500.

	איסור נסיעה על מדרכה - 

חוה ראובני:

	זה המקום להולכי רגל והקטנועים נוסעים עליהם. ילדים הולכים על מדרכה, לימדו אותם שעל מדרכה בטוח ללכת ופתאום בא קטנוע. 

היו"ר אברהם פורז:

	כמה תאונות כאלה יש? אפס.

חוה ראובני:

	אני מדברת עכשיו בשמם של הולכי הרגל כי בדרך כלל אני הולכת רגל ואני מדברת כאמא לילדים צעירים, שאני מלמדת אותם ללכת על המדרכה. 
היו"ר אברהם פורז:

	את בניגוד עניינים. 250 ש"ח. לא מדובר על מכונית שעולה על מדרכה כדי להחנות עם שני גלגלים. 

לאה ורון:

	מדובר גם על נער שנוסע עם אופניים על המדרכה?

חוה ראובני:

	לא, זה רכב מנועי. 

היו"ר אברהם פורז:

	יכול להיות שרוכב קטנוע נסע שני מטר, עלה על המדרכה כדי להחנות בכניסה לבניין. 

חוה ראובני:

	בינתיים ילד בן ארבע לא ראה אותו. 

היו"ר אברהם פורז:

	זה לא נכון. לא נוסעים עם קטנועים על המדרכות כדבר שבשגרה. 

חוה ראובני:

	חד משמעית כן. במרכזי ערים כן. 

היו"ר אברהם פורז:

	הם לא צריכים לנסוע על המדרכות כי הם מתפתלים כל הזמן בין המכוניות. רוכב קטנוע שעולה על המדרכה עושה זאת כדי לעמוד ממש בכניסה לבית. 

צבי יוזנט:

	מדברים על נסיעה ממש. 

היו"ר אברהם פורז:

	הוא נוסע כמה מטרים כדי להחנות את האופנוע. 

רונן ישעיהו:

	אלה השליחים של הפיצות. 



היו"ר אברהם פורז:

	לא נוסעים על המדרכות לטיולים. 250 ש"ח זה מספיק. הרי לא נוסעים על המדרכות כדבר שבשגרה. 

סנ"צ שולמית שמעון:

	נוסעים על המדרכות כדבר שבשגרה. 

היו"ר אברהם פורז:

	הוא נוסע על המדרכה שלושה מטר, מהכביש עד הבניין. למה שאופנוע יסע על המדרכות? אין לו מקום על הכבישים? מצידי תעשי נסיעה על המדרכה שיש בה כדי לסכן עוברי אורח - אני מוכן שהקנס על זה יהיה 500 ש"ח.

אתי בנדלר:

	אפשר להוסיף כבר עכשיו - בנסיבות מחמירות תוך סיכון עוברי אורח?

סנ"צ שולמית שמעון:

	זה לא בצו עצמו ואפשר להרחיב את זה על כל עבירה. 

היו"ר אברהם פורז:

	אני מסכים שרוכב אופנוע שהחליט לצאת לטיול על המדרכות, זה חמור, אבל אם הוא חתך את המדרכה לרוחבה כדי להגיע לבניין ולתת פיצה, זה לא מצדיק קנס כזה גבוה. 

סנ"צ שולמית שמעון:

	אי ירידת רכב איטי לשוליים - 250 ש"ח. 

רונן ישעיהו:

	כאשר יש נתיב יחיד והרכב איטי, הוא יוצר מאחוריו שיירה בלתי נסבלת. 

היו"ר אברהם פורז:
	
 	כל כמה זמן הוא צריך לרדת לשוליים?

רונן ישעיהו:

	כל פעם שמצטבר מאחוריו תור. 

היו"ר אברהם פורז:

	תקראו בבקשה את התקנה.


סנ"צ שולמית שמעון:

	"הנוהג ברכב שאינו מנועי וכן בטרקטור או ברכב איטי, חייב להיימין ולנסוע בשול הדרך אם הדבר דרוש ואפשר, כדי לתת מעבר לתנועה שמאחוריו". 

היו"ר אברהם פורז:

	מקובל. 

סנ"צ שולמית שמעון:

	עקיפת מכשולים מימין: "נמצא בכביש מבנה, עמוד, אי או שטח סגור לתנועת כלי רכב, המחייבים סטיה מהכיוון הישר, לא יעבור נוהג הרכב או מוליך בעלי חיים אלא מימינם, אלא אם יש תמרור במקום המורה לנהוג משמאלם". 

היו"ר אברהם פורז:

	250 ש"ח.

רונן ישעיהו:

	זאת שמירה על הכלל הגורף של נסיעה בצד ימין. 

היו"ר אברהם פורז:

	לפעמים הדבר הזה הוא כך שאין לך ברירה אלא לעבור משמאל. 

רונן ישעיהו:

	אז התמרור יגיד לך לנסוע משמאל. 

סנ"צ שולמית שמעון:

	במספר סידורי אנחנו נכנסים לנושא של תנועת מכונות ניידות: "לא ינהג אדם במכונה ניידת שמהירותה המירבית המתוכננת על ידי יצרנה עד 30 קמ"ש בדרך אלא לשם חצייתה, כאשר הנסיעה היא לביצוע העבודות של המכונה הניידת או בדרך עירונית בתחום עד 500 מטרים מהמפעל של בעלה, כמשמעותו בחלק י' או מחזיקה. לא יגרור אדם מכונה ניידת אלא אם כן הגרור מספיק לביצוע העבודה".

צבי יוזנט:

	במקום לקחת את המכונה הניידת על משאית, הוא עולה על הכביש ועוצר את כל התנועה. הוא צריך לדעת שזה לא בסדר. 

היו"ר אברהם פורז:

	אישרנו 500 ש"ח.

	סימון מהירות מירבית - מכונה ניידת - 100 ש"ח.

	טרקטורון - 

סנ"צ שולמית שמעון:

	הכוונה היא לאיסור נסיעה על הכביש והסעת נוסעים. עד עכשיו זה היה הזמנה לדין. 

היו"ר אברהם פורז:

	גם בשולי הכביש אסור לו?

סנ"צ שולמית שמעון:

	לא ינהג אדם בטרקטורון בכביש אלא לשם חצייתו או כאשר הנסיעה היא בכביש שבתחום מושב או קיבוץ. גם לא בשולי הכביש. 

היו"ר אברהם פורז:

	עשיתי את העבירה הזאת. חבר שלי לקח אותי לטיול בטרקטורון והגענו למקום שבו אין כביש. 

סנ"צ שולמית שמעון:

	מותר לך לחצות. 

היו"ר אברהם פורז:

	אי אפשר היה לחצות שם. היינו חייבים לנסוע בשולי הכביש על הכורכר בשביל להגיע לעוד מקום שממנו אפשר לרדת. 

צבי יוזנט:
	
	הטרקטורון הוא לא רכב שצריך לנסוע על הכביש.

היו"ר אברהם פורז:

	זה ברור, אבל לפעמים המצב הוא כזה שהרי אין לך רשת שבילים בכל מקום. אם אתה מגיע לקצה שביל והקצה השני של השביל הוא כמה מאות מטרים הלאה, אין לך ברירה אלא לנסוע על הכביש. 

רונן ישעיהו:

	טרקטורון מטיבו לא רוצה שבילים אלא רוצה לנסוע בדיונות. 

היו"ר אברהם פורז:

	הייתי אומר שהוא יכול לנסוע על השוליים. 

צבי יוזנט:

	אתה לא יכול לאשר דבר כזה. 

עו"ד יפעת רווה:

	אם בא אמבולנס, הוא לא יכול לעבור.  

צבי יוזנט:

	אנחנו לא רוצים לחנך אנשים לכך שזה מיועד לנסוע על הכביש. 

היו"ר אברהם פורז:

	250 זה מספיק. 

חוה ראובני:

	במספר סידורי 43 שמנו גם את איסור הנסיעה על הכביש וגם את האיסור להסיע נוסעים. 

היו"ר אברהם פורז:

	אסור להסיע נוסע על טרקטורון?

סנ"צ שולמית שמעון:

	אם אין לו היתר, אסור. 

צבי יוזנט:

	לא לכולם יש היתר ואז מסיעים על הכנף וזה מסוכן. 

היו"ר אברהם פורז:

	יש טרקטורונים שמותר להם להסיע שניים?

צבי יוזנט:

	כן, זה רשום ברשיון. 

היו"ר אברהם פורז:

	גם לזה 250 ₪ קנס.

סנ"צ שולמית שמעון:

	מספר סידורי 44 – איסורי טרקטורון – מהירות וקסדות – הגבלת מהירות וחובת חבישת קסדות. 

היו"ר אברהם פורז:

	מה המהירות המקסימלית של טרקטורון?


סנ"צ שולמית שמעון:
	
	מתוכננת על ידי יצרנה ל-40 קמ"ש. 

צבי יוזנט:

	יש כאלה שפותחים, עושים שינויים ומגיעים ל-80 קמ"ש.

היו"ר אברהם פורז:

	הרי היצרן יכול לתכנן ליותר, לא?

סנ"צ שולמית שמעון:

	המהירות מתוכננת ל-40 קמ"ש.

צבי יוזנט:

	הכלי מתוכנן כך אבל אנשים עושים שינויים טכניים. 

סנ"צ שולמית שמעון:

	כך הוא מיובא לארץ. האב טיפוס שאושר על ידי משרד התחבורה הוא 40 קמ"ש.

היו"ר אברהם פורז:

	עדיף כבר ללכת ברגל. 

חוה ראובני:

	החוק אוסר לנסוע על יותר מ-40 קמ"ש.

היו"ר אברהם פורז:

	גם בדרך עפר?

חוה ראובני:

	בכל מקום. "מהירות נסיעתו של טרקטורון לא תעלה על 40 קמ"ש.

צבי יוזנט:

	זאת מכונה מוגבלת, אחרת נצטרך לקבוע שמי שרוצה רשיון לטרקטורון צריך רשיון כמו לרכב רגיל. הוא צריך ללמוד את חוקי התנועה, צריך לדעת להשתלב בתנועה וכו'. 

סנ"צ שולמית שמעון:

	כאן לא קובעים את האיסור המהותי, האיסור המהותי קיים. אנחנו קובעים את גובה הקנס. 

היו"ר אברהם פורז:

	אני חושב שזה לא נכון להגיד שטרקטורון לא יכול לנסוע יותר מ-40 קמ"ש בדרך עפר. 

צבי יוזנט:

	זאת ההגדרה שלו ואם לא, הוא כבר עובר לטרקטור.

היו"ר אברהם פורז:

	להיפך, הטרקטור הוא איטי והטרקטורון הוא מהיר. 

צבי יוזנט:

	אנחנו לא רוצים לתת לו רשיון נהיגה רגיל. 

היו"ר אברהם פורז:

	40 קמ"ש זה מצחיק. הוא היה צריך לנסוע לפחות 60 קמ"ש. זה לא הגיוני. 

רונן ישעיהו:

	אבל הדברים קשורים. אם אתה רוצה לתת לו לנסוע במהירות יותר גדולה, אתה צריך רשיון מתאים. אי אפשר להחזיק את המקל בשני הצדדים. האידאולוגיה היחידה שעל פיה הוא יכול להתיר את זה ללא רשיון, היא על ידי זה שהוא מסביר שכלי הרכב הזה נוסע במהירות נמוכה. 	
	
היו"ר אברהם פורז:

	אתה נותן רשיון לטרקטורון רק לבעל רשיון נהיגה בכלי רכב.

צבי יוזנט:

	לא

היו"ר אברהם פורז:

	אתה נותן רק לבעלי רשיונות נהיגה, או שיש לו רשיון נהיגה במכונית או שיש לו רשיון נהיגה באופנוע. 

סנ"צ שולמית שמעון:

	או לטרקטור. 

היו"ר אברהם פורז:

	מי שקיבל רשיון נהיגה לטרקטור הוא ודאי כשיר כי הוא עשה טסט בזה. 


חוה ראובני:

	אבל הוא לא נסע על הכביש והוא כלי איטי. 

היו"ר אברהם פורז:

	רבותי, אנחנו יכולים לעשות את עצמנו כאילו אנחנו לא רואים את המציאות. הטרקטורונים האלה לא נוסעים על 100 קמ"ש.

צבי יוזנט:

	מיניתי לפני חודש ועדה שתבדוק את כל נושא הטרקטורים והטרקטורונים ותעשה מיון מחדש על המהירויות ועל הקסדות. מה שאתה אומר גם בעינינו לא מוצא חן. 

היו"ר אברהם פורז:

	מה זה עניין של קסדות?

סנ"צ שולמית שמעון:

	חובת חבישת קסדה. 

היו"ר אברהם פורז:

	תפצלו את התקנה – אם זאת נסיעה במהירות שעולה ב-20 קמ"ש על המותר בטרקטורון – כלומר במקום 40 קמ"ש, 60 קמ"ש, הקנס יהיה 100 ₪. מעל לזה יהיה 500 ₪ ולגבי קסדות יהיה 250 ₪. 

סנ"צ שולמית שמעון:

	אתה עושה פיצול ומשטרת ישראל לא אוכפת בשטחים. אנחנו אוכפים רק בדרכים. 

היו"ר אברהם פורז:

	בדרכים ממילא אסור לנסוע. באופן תיאורטי אתם יכולים לבוא עם מכשיר הלייזר לשטחים ולבדוק את המהירויות. 

סנ"צ שולמית שמעון:

	איך תתפוס אותו?

היו"ר אברהם פורז:

	השוטר מסמן לו, אומר לו לעצור והוא עומד בצד. 

מוטי פלדמן:

	ניסית פעם לעצור אופנוע שנתפס על מהירות?


היו"ר אברהם פורז:

	האמינות הסבירה של הטרקטורון בשטחים היא עד 60 קמ"ש. כדי למנוע מהם בכלל להתעסק עם זה אני אומר שהקנס עד 60 קמ"ש יהיה 100 ₪. מעל למהירות הזאת זאת כבר עבירה חמורה. 

רונן ישעיהו:

	אתה יוצר קפיצה בבת אחת.

היו"ר אברהם פורז:

	על ידי זה אני בעצם מגדיל את מהירות הטרקטורון ל-60 קמ"ש לשעה, מתוך כוונה שלא יאכפו את העבירה הזאת. אני חושב שטרקטורון שנוסע על 60 קמ"ש זה בסדר ולכן ניתן לו קנס סמלי של 100 ₪. מעל לזה הקנס יהיה 500 ₪.	 

סנ"צ שולמית שמעון:

	מספר סידורי 45 – תקנה 40(א): "לא יסטה נוהג רכב מנתיב נסיעתו אלא אם עלול הדבר לגרום להפרעה או לסיכון". עשינו כאן הפרדה בין סיכון לבין הפרעה, כי כאשר קיימת רק הפרעה לתנועה אנחנו מדברים על קנס של 250 ₪ וכאשר נגרם סיכון העלינו את זה מדרגה אחת ל-500 ₪.

צבי יוזנט:

	את זה השוטר יקבע?

סנ"צ שולמית שמעון:

	כן. 

	40 (ב) או (ג): "בכביש שאינו חד סטרי, המחולק לשלושה או לחמישה נתיבים, לא ינהג אדם רכב בנתיב המרכזי, אלא כשהוא עוקף רכב אחר או כשהוא מתכונן לפנות שמאלה או כשהנתיב יוחד על ידי התמרור רק לתנועה בכיוון שבו הוא נוסע. נוהג רכב בכביש, כאמור בתקנת משנה (ב) לא יעבור לנתיב הנמצא משמאל לנתיב המרכזי".

חוה ראובני:

	חשוב להדגיש שמדובר בכביש בן שלושה או חמישה נתיבים דו סטרי. 

היו"ר אברהם פורז:

	יש מצבים בהם הנתיב המרכזי משותף לשניהם?

סנ"צ שולמית שמעון:

	נכון. כביש הירידה לרמות בירושלים, לפני שפתחו את דרך בגין, היה בדיוק כך. 

היו"ר אברהם פורז:

	זה לא מסוכן נורא אם שניים מחליטים לעקוף באותו הרגע?
רונן ישעיהו:

	כן. 

היו"ר אברהם פורז:

	ברור שזה בדרך דו סטרית? לדעתי עדיף בקטע כביש מסוים לתת עקיפה לצד אחד ובקטע אחר לצד שני ולא לעשות את זה משותף. 

חוה ראובני:

	היו קטעים שסומנו כך.

היו"ר אברהם פורז:

	כמה קנס יש על העבירה הזאת?

סנ"צ שולמית שמעון:

	500 ₪. זה מסוכן מאד כי אם הוא מתיישב על הנתיב המרכזי ורכב ממול מגיע לעקיפה  - - 

היו"ר אברהם פורז:

	אבל לרכב ממול אסור לצאת לעקיפה כי הוא רואה אותו. 

סנ"צ שולמית שמעון:

	נכון, אבל עדיין זה לא מקנה לו זכות לשבת בנתיב המרכזי. 

היו"ר אברהם פורז:

	נכון, אבל זאת יותר עבירה של תרבות נהיגה מעבירת סיכון. הבעיה היא לא שהוא נמצא בנתיב הזה, כי מותר לו להיות שם, אלא שהוא לא חזר. 

סנ"צ שולמית שמעון:

	לא מותר לו להיות שם. 

היו"ר אברהם פורז:

	250 ₪ ותאמינו לי שאני צודק. 

חוה ראובני:

	גם על תקנת משנה (ג)? תקנה זו מדברת על האיסור לעבור לנתיבים השמאליים,  מעבר למרכזי. 

היו"ר אברהם פורז:

	על זה הקנס יהיה 500 ₪. אני לא יודע אם אפשר בכלל לאכוף את זה. 
סנ"צ שולמית שמעון:

	תקנות 41, 42, ו-43 נוגעות לנושא הפניות. "נוהג רכב לא יפנה ימינה או שמאלה תוך כדי נסיעה, או כשהוא מתחיל לנסוע ולא יסטה מקו נסיעתו, אלא במהירות סבירה ובמידה שהוא יכול לעשות זאת בבטחה, בלי להפריע את התנועה ובלי לסכן אדם או רכוש". 

היו"ר אברהם פורז:

	זאת הצהרת עקרונות. 

סנ"צ שולמית שמעון:

	לא, כי יש פניה שמבוצעת שלא בבטחה. אנחנו מדברים בעיקר על סטיה מקו נסיעה.

היו"ר אברהם פורז:

	250 ₪. יש מקרים שאדם מקבל דוח לגמרי לא צודק, אבל הוא עושה חשבון שבשביל 250 ₪ לא כדאי לו ללכת לבית המשפט, לבזבז ימים והוא נכנע, מרים ידיים מראש. אם אתה בא לבית המשפט לתעבורה, אתה משלם כי לשופטים אין סבלנות ואם אתה לא מודה אתה נראה טרחן. 

עו"ד יפעת רווה:

	אני אקרא את תקנה 44 – "לא יפנה נוהג את רכבו כדי להסתובב ולנסוע בכיוון הנגדי, להלן פניית פרסה, אלא בנסיבות שאין בהן הפרעה לתנועה או סיכון לעוברי דרך, ולא יפנה כאמור כשהוא מתקרב לעקומה או לפסגה תלולה או במקום שרכבו אינו נראה לעיני נוהג רכב אחר המתקרב מכל צד שהוא. 

היו"ר אברהם פורז:

	מתי אסור לנהג לעשות פניית פרסה?

אתי בנדלר:

	אם מסתבר שהנהג שבא ממול לא יכול היה לראות.

סנ"צ שולמית שמעון:

	כי היה שם עיקול. 

אתי בנדלר:

	ולא הציבו תמרור. אני צריכה לדעת מה הנהג ממול יכול לראות או לא לראות?

עו"ד יפעת רווה:

	עקרונית מותר לעשות פרסה אבל התקנה אומרת שאתה צריך לעשות את זה בזהירות. 

לאה ורון:

	איך שוטר מודד את הזהירות שלי?
סנ"צ שולמית שמעון:

	אני רוצה לשים את הדגשים על הנאמר בתקנה. "נסיבות שאין בהן הפרעה לתנועה" – נגרמה הפרעה לתנועה? זה מעיד על כך שהוא פנה לא בצורה זהירה. אם רכב אחר נאלץ לבלום או לסטות – נגרם סיכון לתנועה. 

היו"ר אברהם פורז:

	זאת עבירה שהיא בשיקול דעתו של השוטר. בנסיבות מסוימות יכול להיות שהכל בסדר ובנסיבות מסוימות יכול שוטר להגיד שהיה רכב שהתקרב, הוא נאלץ לבלום ולכן זה סיכן את התנועה. 250 ₪ זה מספיק. 

חוה ראובני:

	תקנה 45 - נסיעה אחורנית – כאשר רכב נכנס לכביש חד סטרי ברוורס. 

עו"ד יפעת רווה:

	כתוב במפורש: "נוהג רכב לא יסע אחורנית אלא אם יש צורך בכך ובמידת הצורך ולאחר שנקט באמצעים הדרושים בנסיבות הקיימות כדי למנוע סיכון או פגיעה, הטרדה או הפרעה".

היו"ר אברהם פורז:

	אם אני מגיע לרחוב ואני רואה מכונית אשפה שחוסמת אותו, וייקח לי שעה לחכות לה, מה אני עושה? 

חוה ראובני:

	נכנסת לדרך ללא מוצא ישר קדימה וחונים משני הצדדים, מותר לך לנסוע ברוורס בתנאי ששמת לב לא לגרום סיכון או הפרעה. 

היו"ר אברהם פורז:

	250 ₪.

	תקנה 46 - זכות קדימה בדרך צרה – מאושר 250 ₪.
 
סנ"צ שולמית שמעון:

	תקנה 47(א) – עקיפה רק משמאל.

היו"ר אברהם פורז:

	מקובל 250 ₪.

סנ"צ שולמית שמעון:

	תקנה 47(ה)(2) – איסור עקיפה על מפגש מסילת ברזל.

היו"ר אברהם פורז:
	
	250 ₪.

סנ"צ שולמית שמעון:

	תקנה 47 (ה)(3) - עקיפה על מעבר חציה – זה מאד מסוכן.

אתי בנדלר:

	לא יותר מאשר עקיפה על מסילת ברזל. 

חוה ראובני:

	ודאי שכן. 

היו"ר אברהם פורז:

	זאת אחת העבירות החמורות. לפעמים יש שני נתיבים ואני יודע שאני עוצר כדי לתת להולך הרגל לעבור, הרבה פעמים אני פותח את החלון ומוציא יד כי אני פוחד שהרכב בנתיב השני ימשיך לנסוע. 

אתי בנדלר:

	אני מסכימה איתך מאד, אבל אני רואה את עקיפה על מסילת ברזל כעבירה מאד חמורה. 

היו"ר אברהם פורז:

	הנהג שנוסע בנתיב השני לא מבין למה נעצרתי.

חוה ראובני:

	והולך הרגל חושב שהוא יכול לחצות. 

היו"ר אברהם פורז:

	לפעמים אני מתלבט אם אני לא עושה עוול להולכי הרגל, כשאני עוצר ונותן להם לחצות. זאת עבירה מאד חמורה ולדעתי יש הרבה פגיעות בערים עקב העבירה הזאת. 500 ₪ זה מוצדק. 

סנ"צ שולמית שמעון:

	עקיפה בצומת –

מוטי פלדמן:

	אם יש שני נתיבים –

צבי יוזנט:

	בצומת לא עוקפים אפילו אם יש שמונה נתיבים. 
סנ"צ שולמית שמעון:

	בתוך הצומת עצמו לא עוקפים. 

עו"ד יפעת רווה:

	כתוב כך: "נוהג רכב לא יעקוף, לא ינסה לעקוף ולא יסיט את רכבו שמאלה או ימינה כדי לעקוף רכב או בעל חיים באחד מאלה: 4. הוא עובר בתוך צומת".

היו"ר אברהם פורז:

	500 ₪.

	אי השלמת עקיפה לפני צומת – 250 ₪ זה בסדר. 

	עקיפת רכב שעצר על פי חובה – 

סנ"צ שולמית שמעון:

	עצר כדי לתת זכות קדימה במעבר חציה, עצר כדי לתת זכות קדימה לרכב בגלל תמרור כלשהו ובא נהג אחר ועקף אותו. 

היו"ר אברהם פורז:

	250 ₪.

סנ"צ שולמית שמעון:

	בצו הנוכחי היום זה 750 ₪.

היו"ר אברהם פורז:

	זה קנס יותר גבוה מאשר עקיפה בצומת?

צבי יוזנט:

	זה לא הגיוני. 

סנ"צ שולמית שמעון:

	כן, כי זה המצב הכי מסוכן. זה בדיוק מה שאמרת קודם. 

היו"ר אברהם פורז:

	תני לי דוגמה מתי יש עקיפה של רכב שעצר לפי חובה. 

סנ"צ שולמית שמעון:

	הולך רגל שעבר במעבר חציה. 
היו"ר אברהם פורז:

	500 ₪ זה מספיק. 

סנ"צ שולמית שמעון:

	עקיפת רכב עוקף – 

היו"ר אברהם פורז:

	500 ₪.

סנ"צ שולמית שמעון:

	חובת רכב נעקף – רכב נעקף חלה עליו חובה להאיט את המהירות ולאפשר לרכב האחר לעקוף אותו. 

חוה ראובני:

	זאת סיטואציה של עקיפה בכביש דו סטרי. בכביש בין-עירוני, כאשר יש נתיב אחד לכל כיוון.

היו"ר אברהם פורז:

	חובתו להפחית את המהירות?

סנ"צ שולמית שמעון:

	כן, לתת לו להשלים את העקיפה. 

היו"ר אברהם פורז:

	לדעתי לא צריך לעשות את ההיפך אבל אין לי חובה להפחית את המהירות כשמישהו רוצה לעקוף אותי. 

חוה ראובני:

	התקנה מחייבת להפחית מהירות. 

עו"ד יפעת רווה:

	סליחה, לא כתוב להפחית מהירות אלא כתוב לא להגדיל את מהירות הנסיעה. "נוהג רכב שנעקף יסיט את רכבו עד כמה שאפשר לשפת הכביש כדי לאפשר לרכב העוקף לעקוף בבטחה ולא יגדיל את מהירות נסיעתו".

היו"ר אברהם פורז:

	זה בסדר למרות שאי אפשר לאכוף את זה. 250 ₪.


סנ"צ שולמית שמעון:

	מתן אפשרות עקיפה – מטען חורג – "נהג רכב המוביל מטען חורג ואשר אין אפשרות לעקפו עקב תנאי הדרך והתנועה בה, חייב להאיט מהירות נסיעתו במידת האפשר והצורך, לרדת מעבר לשפת הכביש ואף לעצור את הרכב". 

היו"ר אברהם פורז:

	250 ₪. 

סנ"צ שולמית שמעון:

	גם הסעיף הבא מדבר על "עקב מטען או שיפוע הדרך נאלץ לנסוע במהירות נמוכה, שיש בה כדי לעכב כלי רכב הנוסעים אחריו, חייב להימין ולנסוע בשול, כאשר השול נמצא באספלט ובנוי".

חוה ראובני:

	שימו לב שכבר דיברנו על זה. זה בדיוק אותו הדבר כמו 38.

סנ"צ שולמית שמעון:

	שמירת רווח – 

לאה ורון:

	מה זה שמירת רווח? שמירת מרחק?

היו"ר אברהם פורז:

	ניסיתם לאכוף את זה וזה הולך קשה. 

סנ"צ שולמית שמעון:

	עדיין לא אמרנו נואש בנושא הזה. 

היו"ר אברהם פורז:

	אבל 500 ₪ זה מוגזם. 

סנ"צ שולמית שמעון:

	כמות תאונות הדרכים שנובעת מאי שמירת מרחק היא גדולה ביותר. המחוקק הגדיר שמירת מירווח של שניה אחת לפחות כדי לעבור את המרחק בין שני כלי רכב. 

היו"ר אברהם פורז:

	אין נהג, שבנסיעה בין-עירונית, לא יהיה לפחות כמה פעמים בסיטואציה כזאת. זה לא ניתן. אני מוכן להבטיח לך שאם תשימי מתקן על מכונית שמודד את שמירת המרחק, תראי שאין אחד שבנסיעה בין-עירונית לא ייקלע כמה פעמים במהלך הנסיעה לסיטואציה כזאת. 250 ₪.
סנ"צ שולמית שמעון:

	נסיעה בשיירה – גם זה בנושא שמירת מרחק. בנסיעה בשיירה יש צורך לשמור מרחק. 

היו"ר אברהם פורז:

	250 ₪.
 
עו"ד יפעת רווה:

	נסיבות לחובת האטה – "חייב נוהג רכב להאיט את מהירות הנסיעה ובמידת הצורך אף לעצור את רכבו בכל מקרה שצפויה סכנה לעוברי דרך או לרכוש, לרבות רכבו הוא".

היו"ר אברהם פורז:

	250 ₪.

סנ"צ שולמית שמעון:

	בלימת פתע – אסור לנהג לבלום את רכבו אלא לשם מניעת תאונה. 

חוה ראובני:

	שלא תגיע במהירות מקסימלית לרמזור, כשאתה כבר רואה מרחוק שהוא אדום.

אתי בנדלר:

	זאת תקנה שאי אפשר לאכוף אותה. ונניח שהוא כן נסע מהר, העבירה שהוא ביצע היא בעצם נסיעה במהירות מופרזת. 

עו"ד יפעת רווה:

	לכן כתוב: "אלא לשם מניעת תאונה או מטעמי בטיחות התנועה".

היו"ר אברהם פורז:

	אסור לך סתם לעצור עצירת חירום, אם את מחליטה שאת רוצה לבדוק את הבלמים שלך. 

צבי יוזנט:

	אם היית שר התחבורה היה לנו קל מאד, כי אתה מכיר את הכל. 

סנ"צ שולמית שמעון:

	הגענו למהירויות. 

היו"ר אברהם פורז:

	בדרך עירונית עד 20 קמ"ש מעל המותר – 250 ₪.
סנ"צ שולמית שמעון:

	זה היה 270 ₪ ואיזנו את זה לדרגת הקנס של 250 ₪. דרך עירונית – מ-21 קמ"ש מעל המותר ועד 30 קמ"ש מעל המותר – 750 ₪, כמו שזה היה. דרך שאינה עירונית, עד 25 קמ"ש מעל המותר ודרך שאינה עירונית מ-26 קמ"ש מעל המותר ועד 40 קמ"ש מעל המותר – 750 ₪.

היו"ר אברהם פורז:

	ציון מהירות מירבית לרכב –

סנ"צ שולמית שמעון:

	יש כלי רכב שצריכים לציין את מהירות נסיעתם. 

היו"ר אברהם פורז:

	100 ₪ זה בסדר. 

	האטה לפני מסילת ברזל – 250 זה מספיק. קשה מאד לאכוף את העבירה הזאת ופרט לזאת רוב מסילות הברזל היום הן עם מחסום. 

	עצירה לפני מסילת ברזל – תקראי בבקשה את התקנה. 

סנ"צ שולמית שמעון:

	"בנסיבות האמורות להלן חייב נוהג רכב המתקרב למפגש לעצור את רכבו לפני קו עצירה ובאין קו עצירה לפני המחסום הקרוב, ובאין מחסום במרחק של לא פחות מארבעה מטרים לפני פס המסילה הקרוב ולא ימשיך בנסיעה, אלא לאחר שנפתח המחסום או פסק אות האזהרה ובאין מחסום או אות אזהרה – לאחר שעבר הרכב הנוסע על מסילת הברזל, להלן הרכבת ואלה הנסיבות – רכבת מתקרבת, נראית, נשמעת, או משמיעה אות אזהרה, מוצב לפני המפגש תמרור המורה על עצירה, ניתן אות אזהרה על התקרבות רכבת בין בדגל ובין באמצעות עדשה אדומה מהבהבת, שמותקנת ליד התמרור המציין מקום מפגש ובין בכל דרך אחרת, המחסום שלפני המפגש חוסם את הדרך או חלק ממנה או מתחיל להתנועע לקראת חסימת הדרך או פתיחתה".

	היושב ראש, אני חייבת לציין שיש בעיה. התיקון בצו נוגד את מה שקיים בפקודת התעבורה ובתוספת הרביעית לפקודת התעבורה. בצו זאת עבירה מסוג הזמנה לדין ולא מכלילה אותו בצו. ביקשנו ממשרד התחבורה לתקן את זה וההוראות שקיימות בפקודת התעבורה הן הוראות שבגינן מובא אדם למשפט. אם פה אנחנו מורידים מה-750 ₪ האלה כאשר רכבת נראית או נשמעת, או מחסום מתנועע – אני לא יודעת איך זה תוקן בעבר אבל יש סתירה בזה. 

היו"ר אברהם פורז:

	לדעתי כל ההוראות האלה כוחן היה יפה בעיקר למפגש מסילת ברזל בלי מחסום. 

סנ"צ שולמית שמעון:

	היום פורצים מחסומים ויש תאונות עם רכבת. 


היו"ר אברהם פורז:

	תקבעי שנת מאסר בפועל לפריצת מחסום רכבת. 

סנ"צ שולמית שמעון:

	אנחנו עדים לעליה בתאונות דרכים בהן מעורבת רכבת. 

היו"ר אברהם פורז:

	אני רוצה לעשות סדר לוגי. אם יש מחסום הסיפור פשוט – ירד המחסום, אסור לך לעבור אותו. הפעמון מתחיל לצלצל לפני שהמחסום יורד ואם אתה שלושה-ארבעה מטרים ממנו אתה כן תעבור, כי אתה לא רוצה שהוא יירד עליך או שתיקלע בין המחסומים. אם יש מחסום אין בעיה אלא אם כן פרצת את המחסום. אם אדם פורץ מחסום, לדעתי זה צריך להיות הזמנה לדין ולא ברירת קנס. באותם מקרים בהם יש מפגש בלי מחסום ויש חובת עצור והנהג לא עצר. המפגש עם רכבת הוא כמו מפגש עם כביש אחר שבו יש זכות קדימה לרכב אחר. 

סנ"צ שולמית שמעון:

	היום זה קיים בסתירה לפקודה. 

היו"ר אברהם פורז:

	500 ₪, כאשר לדעתי האכיפה צריכה להיות בדיוק כמו תמרור מתן זכות קדימה. 

חוה ראובני:

	החרגנו מזה הוראה שאומרת שחובה לכבות רדיו, טלוויזיה וקלטות. 

צבי יוזנט:

	שחק צחק עלינו על זה וביקש לבטל. 

היו"ר אברהם פורז:

	100 ₪. 

אתי בנדלר:

	למה לא להשתיק את כל הנוסעים ברכב?

סנ"צ שולמית שמעון:

	תקנה 57 – בעקבות אסון הבונים הותקנה תקנה זו המדברת על "נוהג באוטובוס או ברכב המסיע או מיועד להסיע 11 נוסעים או יותר לרבות הנהג, לא יחצה מסילת ברזל, אלא אם כן הדרך בה הוא מגיע למפגש סלולה באספלט או בטון במרחק של 20 מטרים לפחות מהפס הקרוב". 


צבי יוזנט:

	זאת אומרת שהוא לא יגיע בדרך עפר. 

היו"ר אברהם פורז:

	אוטובוס לא יכול לחצות מסילת ברזל אלא אם כן יש כביש?

סנ"צ שולמית שמעון:

	כן. 

היו"ר אברהם פורז:

	מה הוא אשם שאין כביש. 

חוה ראובני:

	שיסע מסביב. 

היו"ר אברהם פורז:

	750 ₪.

סנ"צ שולמית שמעון:

	איתות – 100 ₪.

היו"ר אברהם פורז:

	בסדר. 

	התחשבות ברכב מאותת – 

עו"ד יפעת רווה:

	"נתן נוהג רכב אות כאמור בתקנת 60, חייב כל נוהג רכב הבא בעקבותיו להאיט ולנהוג בזהירות ולעצור אם יש צורך בכך כדי לאפשר לנוהג רכב שלפניו לחצות".

היו"ר אברהם פורז:

	250 ₪. איך אוכפים את זה? השד יודע. 

צבי יוזנט:

	איסור הפעלת סירנה ומהבהבים – 


סנ"צ שולמית שמעון:

	"לא ישמיע אדם ברכב מנועי אות אזהרה בסירנה או בכל כלי או אמצעי אחר ולא יפיץ אור מהבהב צבעוני, אלא אם כן תקנות אלה מורות אחרת או אם ניתן לו היתר לכך מאת רשות הרישוי".

חוה ראובני:

	כאן מדברים על מי שאין לו חובה ואין לו היתר. 

מוטי פלדמן:

	קודם היתה תקנה בנושא שנוגעת למשאיות. אלה שתי תקנות שסותרות אחת את השניה. שוטר אחד מכיר את התקנה הזאת והשני לא מכיר אותה. 

סנ"צ שולמית שמעון:

	לא, אתה טועה. 

מוטי פלדמן:

	האמיני לי שאני מדבר מתוך נסיון. 

היו"ר אברהם פורז:

	נשאיר את זה 250 ₪.

	מה זה "צבעי פנסים מהבהבים"?

סנ"צ שולמית שמעון:

	"מקום שתקנות אלה מורות כי רכב יפיץ אור מהבהב או מקום שניתן לו היתר להפיץ אור מהבהב, יהיה הפנס כאמור בחלק ג' בתוספת השניה וצבעו".

צבי יוזנט:

	אדום או צהוב ולא לבן. 

היו"ר אברהם פורז:

	בסדר. 

	שימוש בצופר – 

עו"ד יפעת רווה:

	יש תקנות מקבילות באיכות הסביבה, שם זה נקבע ואושר על ידי הוועדה בכנסת לקנס של 250 ₪ ולכן זה צריך להיות אחיד בשני המקרים. 


חוה ראובני:

	הנייר שאתם מחזיקים הוא בעצם טבלת השוואה ולא הנוסח האחרון שהבאנו. 

היו"ר אברהם פורז:

	מאשר 250 ₪.

סנ"צ שולמית שמעון:

	אי ציות לתמרור ב-37 – לעניין אי העצירה בלבד. תמרור עצור מגיע אלינו מכמה כיוונים – האחד הוא מהתמרור עצמו וכאן זה מהתקנה. אני מציעה להשוות למה שעשינו קודם לכן. 

היו"ר אברהם פורז:

	ברור שיש הוראה מפורשת לעצור. 

אתי בנדלר:

	הורדת את זה ל-250 ₪?

סנ"צ שולמית שמעון:

	כן. 

היו"ר אברהם פורז:

	כניסה לצומת לא פנוי – זאת חסימת הצומת. אני מסכים שהקנס על העבירה הזאת צריך להיות 500 ₪.

סנ"צ שולמית שמעון:

	זאת אחת מהעבירות שיוצרות פקקי תנועה. 

היו"ר אברהם פורז:

	בכל המקומות בעולם מסמנים ריבוע במרכז הצומת, אבל ברגע שהצומת לא מתוחם, זה גמיש. 

סנ"צ שולמית שמעון:

	הוראות החוק קובעות שאתה חייב לעצור לפני קו העצירה. 

היו"ר אברהם פורז:

	הלוואי שתאכפו את זה. 

סנ"צ שולמית שמעון:

	אוכפים את זה הרבה מאד. 
היו"ר אברהם פורז:

	כמה דוחות יש לכם על כל סוגי העבירות? יש לכם את זה ממוחשב? אני משער שהרוב מהירות.

לאה ורון:

	אתם יכולים להעביר ליושב ראש הוועדה את הדוח הזה?

סנ"צ שולמית שמעון:

	איזה פירוט אתה רוצה בדיוק?

היו"ר אברהם פורז:

	הייתי רוצה לדעת איזה עבירות נאכפו בשנה האחרונה וכמה דוחות נרשמו בגינן.

סנ"צ שולמית שמעון:

	השתלבות בתנועה – כמו סעיפים 45 ו-46. "לא יסיע אדם רכב שעמד או חנה בצד הכביש, אלא לאחר שהבטיח שאפשר להיכנס למסלול התנועה ללא סיכון או הפרעה לעוברי הדרך. הוא ייכנס במהירות שאין בה כדי סיכון או הפרעה, לאחר שנתן אות כאמור בסימן ה'. 

היו"ר אברהם פורז:

	בסדר. מה זה תקנה 67(א)? 

סנ"צ שולמית שמעון:

	"נוהג רכב המתקרב למעבר חציה והולכי רגל חוצים במעבר, יאפשר להם להשלים את החציה בבטחה".

היו"ר אברהם פורז:

	500 ₪. 

עו"ד יפעת רווה:

	כל הנושא של החניה רלוונטי גם לרשויות המקומיות, במיוחד לעיריית תל-אביב. אני מאד מבקשת שלישיבה הבאה יוזמנו מרכז השלטון המקומי ונציגות של עיריית תל-אביב ואולי עוד עיריות. יש חשיבות רבה בגלל שלגובה הקנס שנקבע פה תהיה השלכה על כל הנושא שדיבר עליו חבר הכנסת ביבי. אני מבקשת לשמוע אותם. 

חוה ראובני:

	מה שבוצע פה מתואם איתם ואם הוועדה רוצה לעשות שינוי, כדאי שגם הם יהיו מעורבים. 

עו"ד יפעת רווה:

	מדובר על זה שבחניה על מדרכה גובה הקנס יהיה 250 ₪.
היו"ר אברהם פורז:

	זאת התוצאה הסופית.

חוה ראובני:

	"לא יעצור אדם רכב... על מדרכה למעט במקום שהוסדר להעמדת רכב לפי חוק עזר, ובלבד שנותר מעבר להולכי רגל".

עו"ד יפעת רווה:

	אני לא חושבת שיש אבחנה בין שני גלגלים לארבעה, אלא בכל מקום שבו זה חוסם את המדרכה. 

היו"ר אברהם פורז:

	נניח שמישהו חונה על המדרכה ונשאר מעבר להולכי רגל. 

אתי בנדלר:

	זה אסור. מותר לך רק במקום שהוסדר במפורש. 

היו"ר אברהם פורז:

	אני שואל האם זאת אותה עבירה, גם אם עלית עם ארבעה גלגלים וחסמת את המדרכה לגמרי או כשעלית עם שני גלגלים והשארת מעבר. 

עו"ד יפעת רווה:

	עקרונית לא נתנו שיקול דעת לנהג. 

אתי בנדלר:

	בכל מקום שבו לא הסדירו במפורש, זאת עבירה. 

חוה ראובני:

	יש הרבה מקומות בהם העיריות מסדירות עם תמרור ויש ציור של אוטו שעומד עקום. 

היו"ר אברהם פורז:

	אני מבין, אבל האם לא נכון להבחין באופן מהותי בין מקרה שבו מישהו חנה עם שני גלגלים על המדרכה אבל עדיין הותיר על המדרכה רווח לאנשים, לבין מקרה שבו הוא נעמד כך, שהוא חסם את המדרכה לגמרי. 

חוה ראובני:

	שני גלגלים לא בהכרח משאירים מקום כי יש מדרכות צרות. השאלה היא למה צריך להשאיר מעבר? להולך רגל, שישחיל את עצמו הצידה? לעגלת תינוק? לכסא גלגלים? לעגלת תאומים? מה זה להשאיר מ ספיק מקום על המדרכה? זה משאיר פתח לשיקול דעת. 
היו"ר אברהם פורז:

	ובכל זאת, לפי אותן עבירות שאתם מדברים עליהן, שיש בהן שיקול דעת, הייתי מציע שתעשו שני סוגים של חניה על מדרכה – האחת חלה בכל מקרה והשניה היא בנסיבות שגורמות לסיכון עוברי אורח. כלומר, זה מחייב את הולכי הרגל לרדת לכביש כי אי אפשר לעבור. 

חוה ראובני:

	זה לא ניתן לפתרון במסגרת הצו הנוכחי. 

היו"ר אברהם פורז:

	באופן קונספטואלי אני רוצה למצוא מצב שבו אם מישהו חונה באופן כזה, שהוא חוסם לגמרי את המדרכה ולפעמים יש חוצפה בלתי רגילה במצבים האלה ואנשים נאלצים ללכת על הכביש בגללו, זה שונה לגמרי ממי שהחנה שני גלגלים על המדרכה. נכון שזאת עבירה אבל לא עד כדי כך עבירה חמורה. 

צבי יוזנט:

	אני מציע לקבוע את הישיבות מראש כדי לסיים את נושא התקנות. 

היו"ר אברהם פורז:

	נמשיך את הדיון בנושא ביום שלישי הבא בשעה 09:00. תודה רבה לכולם, הישיבה נעולה. 

         הישיבה ננעלה בשעה 12:00.
	
	

	








